«Украина ядро қуроли бор агрессорга қандай хавф туғдирсин?» – НАТО Россияга яна «йўқ» деди\nЖаҳон 21:14 / 13.01.2022 29920\nРоссия ва Ғарб давлатлари ўртасидаги хавфсизлик масаласида учта учрашув ўтказилиши белгиланганди ва Брюсселда уларнинг иккинчиси ўтди. 10 январ куни Женевада АҚШ ва Россия ўртасида музокаралар ўтказилганди, бугун, 13 январ куни ЕХҲТ доирасида Венада учинчи учрашув бўлиб ўтди.\nБрюсселда Россия делегациясига ташқи ишлар вазири ўринбосари Александр Гришко ҳамда мудофаа вазири ўринбосари Александр Фомин раҳбарлик қилди. АҚШ делегациясига эса Женевада бўлгани каби давлат котибининг биринчи ўринбосари Уэнди Шерман бош бўлиб, унга кўплаб юқори мансабли дипломатлар ҳамроҳлик қилди. Йиғилишни НАТО бош котиби Йенс Столтенберг бошқарди.\nЙиғилишда кўп гап айтилди, лекин асосий бўладиган гап НАТО бош котиби Йенс Столтенберг тилидан чиқди. «Биз Украина альянсга кирмаслиги бўйича кафолат бермаймиз», деди бош котиб Россия талабларига жавобан.\nМосква иддао қилаётган асосий талаб – айнан Украина ва Грузиянинг НАТО кирмаслиги бўйича юридик кафолат ҳисобланади.\nЙиғииш якуни бўйича НАТО бош котиби брифингда иштирок этди. Кейинроқ Россия ТИВ баёноти ҳам эълон қилинди.\nСтолтенберг нима деди?\n«НАТО сафига кирувчи иттифоқчилар ва Россия ўртасида фикрий қарама-қаршилик мавжуд. Буни бартараф этиш осон бўлмайди, лекин мулоқотга киришиш шарт. Биз давлатларнинг альянсга аъзо бўлиши масаласида фундаментал принципларимизда собит қолган ҳолда компромиссга бормоқчи эмасмиз. Ҳамма альянсга кириш-кирмаслигини ўзи ҳал қилади», деди НАТО бош котиби.\nСтолтенберг Россияга қарши кескин фикрлар ҳам билдирди.\n«Россия аскарлари Грузия, Украина, Қрим ва Молдовада бу давлатларнинг розилигисиз бўлиб турибди. Россия Европа давлатларида кимёвий қуролдан фойдаланяпти ва мамлакат ичкарисидаги демократик мухолифатни бўғмоқда», деди у.\nАльянс бош котиби Европада янги қуролли низо эҳтимоли борлиги ҳақида гапирди.\n«Европада янги қуролли тўқнашув хавфи пайдо бўлган. Айнан шу хавфни бартараф этиш учун тўпланганмиз. Россия билан ядро сиёсати, ракеталарни биргаликда чеклаш каби мавзуларда муҳокамалар тарафдоримиз. Россияга улар куч ишлатса, иқтисодий ва сиёсий босимга учраши бўйича сигнал юборганмиз. Биз ўз иттифоқчиларимизни ҳимоя қиламиз», деди Столтенберг.\n«Россия – агрессор»\nНАТО бош котиби Россия Украина ёки бошқа бирор давлатнинг альянсга киришига вето (чеклов) қўйишга ҳақли эмаслигини эслатди.\n«Россия Украинанинг НАТОга киришига вето қўйиш ҳуқуқига эга эмас. Бу борада альянс аъзолари якдил фикрда. Шу сабабли, Киевга ёрдам кўрсатишга тайёрмиз. Ҳамма ўз йўлини мустақил танлашга ҳақли. Украина қачон НАТОга киришга тайёр бўлишини фақат Украина ва альянсдаги 30 иттифоқчи ҳал қилади, бошқа ҳеч ким.\nРоссия Украинага қарши аллақон куч ишлатиб бўлди. 2014 йил Қримни босиб олди, энди эса Донбассни босиб олишга уринмоқда. Украина Россия учун хавф туғдирмайди. Россия – агрессор, Россия – кучли ядро қуролига эга давлат ва айнан Россия ҳозирги инқироз ҳолатини юзага келтирди. Украина ўзини мудофаа қилишга ҳақли ва НАТО ташкилот сифатида бу борада ёрдам беришга тайёр. Россияга Украинага қарши яна бир бор куч ишлатадиган бўлса, у ерда сафимизни кенгайтириш ҳақида янада жиддийроқ ўйлашга мажбур бўламиз. Биз Украина ва Европада хавфсизлик масаласида жиддий гаплашиб олдик», деди Столтеньерг.\nНАТО бош котиби ракеталарни чеклаш масаласига ҳам тўхталди.\n«Мулоқот давомида кенг доирадаги қатор учрашувларда иштирок этишга тайёр эканимизни билдирдик. Хусусан, Европада ракеталарни чеклаш бўйича ҳам. Бу таклифимиз Россия томонидан илиқ кутиб олинди, лекин улар аниқ жавоб айтиш учун вақт керклигини айтишди.\nНАТО иттифоқчилари [Россия билан] фуқаролик ёки ҳарбий мулоқотни доимий йўлга қўйишни истайди. Шунингдек, Москва ва Брюсселдаги миссиялар фаолиятини тиклашга ҳам қарши эмасмиз. Москва НАТО қошидаги дипломатик миссияси ва НАТОнинг Москвадаги оффисини ёпганидан афсусдамиз», деди НАТО бош котиби мулоқотдан кейинги брифингда.\nАмерика томони нималар деди?\nЖеневадаги АҚШ – Россия музокараларида ҳам қатнашган АҚШ давлат котиби ўринбосари Уэнди Шерман Брюсселдаги музокараларда Россия томонидан ҳеч қандай янгилик эшитмаганини айтди. У Россиянинг баъзи талабларини умуман қабул қилиб бўлмаслигини таъкидлади.\n«Эшикларимиз мулоқот учун очиқ», деди АҚШ вакили НАТО бош котибидан кейин сўз олар экан.\nАҚШ вакили Россиянинг Украинага бу галги бостириб кириши 2014 йилдагига қараганда жиддийроқ оқибатларга олиб келишини, бундай эҳтимолда «Шимолий оқим-2» очилиши имконсиз бўлишини таъкидлади. Шерман хоним Россия билан қуролланишга қарши кураш ва конфликтларни ҳал қилиш борасида ҳамкорлик қилиш имкони борлигини айтиб ўтди.\nОлдинроқ АҚШ сенати Россия Украинага бостириб кирган тақдирда Россияга қарши қўлланиши мумкин бўлган санкциялар ва Украинага кўрсатилажак ҳарбий ёрдам бўйича қонун лойиҳасини тақдим этганди.\nФомин, Грушко ва Столтенберг музокаралар олдидан / Getty Images\nМосква нима демоқда?\nРоссия мудофаа вазирлиги ўз вакили Александр Фоминнинг йиғилишда сўзлаган нутқининг айрим қисмларини келтирди. Кейинроқ ташқи ишлар вазири ўринбосари Александр Грушко Брюсселда матбуот анжуманида иштирок этди. Россия вакилларининг иккиси ҳам Европада қуролли тўқнашувлар бўлиши эҳтимолини рад этмади.\n«Россия ва НАТО ўртасидаги муносабатлар хавотирли даражада ёмон ҳолатда. Москванинг деэскалация бўйича берган таклифлари рад этилди. Бу эса можаролар пайдо бўлишига олиб келиши мумкин», деди Россия мудофаа вазирлиги вакили.\nЙиғилишда Россия манфаатларини ҳимоя қилган икки вакил ҳам мамлакатнинг охирги вақтларда айниқса кўп қистаётган иддаоси бўлмиш хавфсизлик кафолати ҳақида гапирди. Грушко НАТО шарққа қараб кенгаймаслиги бўйича Россияга ҳуқуқий кафолат тақдим этиши кераклигини, Фомин эса бу келишув қисқа муддатларда тайёрланиши лозимлигини таъкидлади.\nРоссия ташқи ишлар вазири ўринбосари Россия Украинанинг НАТОга кириши танлов эркинлиги деб эмас, бевосита Россия хавфсизлиги масаласи деб ҳисоблашини билдирди: «Бу бизнинг хавфсизлигимизга жиддий таъсир қилади ва кейинчалик қарши туришга мажбур бўладиганимиз хатарли ҳолатларни келтириб чиқаради».\nАлександр Грушконинг айтишича, россиялик музокарачилар вазият бу тарзда давом этса, Европа хавфсизлиги учун «оғир оқибатлардан огоҳлантирган». Россия ТИВ вакили бундай очиқ ва ўткир музокараларда қачон иштирок этганини эслолмаслигини қайд этди. «Дилдан суҳбат бўлгани»га ишончи комил бўлган Россия вакилининг сўзларига кўра, улар НАТО вакилларига вазият қанчалик кескин эканини тушунтириб бера олишган.\nУчрашувгача нима дейишганди?\nМузокаралардан аввал НАТО бош котиби Йенс Столтенберг Россия хавфсизлик масаласида мулоқотга тайёрлигидан хурсандлигини, Россия билан келишиш мумкинлигини айтганди. Дипломат Норвегия бош вазири бўлган вақтда Россия билан келишиш мумкинлигига гувоҳ бўлганини эслаганди ҳам.\nРоссия ТИВ вакили Александр Грушко эса бўлажак музокаралар жиддий ва очиқ бўлишини айтиб, «ҳақиқатни тан олиш вақти келгани»ни таъкидлаганди. Унинг фикрича, НАТОдагилар альянснинг Россия томон кенгайиши жиддий муаммо эканини энди англаб етган.\n10 январ куни Россиянинг Украина НАТОга кирмаслиги бўйича юридик кафолат сўраётгани бўйича Женевада АҚШ – Россия форматида учрашувлар ўтказилди. Унда АҚШ вакили бундай кафолат берилмаслигини очиқ айтганди. Олдинроқ Жо Байден Россияни Украинага навбатдаги марта бостириб киришга уринаётганини айтган, Путин эса мамлакати хавфсизлиги учун ҳарбий куч ишлатишга ҳам тайёрлигини маълум қилганди.\nШуниндек, серияли учрашувлар бошланиши олдидан АҚШ Давлат департаменти вакиллари Россияни СССРни тиклашга уринишда айблаган бўлса, Россия ТИВ НАТО 1997 йилдаги ҳолатига қайтиши кераклигини айтганди.\nРоссия нималарни талаб қилмоқда?\nРоссия армиясининг 100 мингга яқин аскарлари мамлакатнинг Украина билан чегарасига тўпланаётгани ҳақида хабарлар тарқала бошлагач, Украинага навбатдаги босқин амалга оширилиши бўйича аввалига миш-мишлар, кейинроқ расмийларнинг баёнотлари чиқа бошлади. Чегарада қўшин тўплаётганини рад этмаган Москва НАТОдан (аслида АҚШдан) Украина ва Грузия ҳеч қачон альянс аъзосига айланмаслиги бўйича ҳуқуқий кафолат талаб қилди.\nШунингдек, Россия НАТОга аъзо давлатлар Шарқий Европа, Кавказорти ва Марказий Осиёда ҳеч қандай ҳарбий амалиёт амалга оширмаслиги кераклигини талаб қилди. Бу талаблар доирасида Россия НАТО аъзо давлатлари ҳудудигача етиб бориши мумкин бўлган яқин ва ўрта масофадаги ракеталар машғулотини тўхтатишга тайёрлигини билдирди.\nРоссиянинг талабларига жавобан АҚШ ва НАТО вакиллари альянсга аъзо бўлиш ҳар бир давлатнинг ўз иши экани, ҳеч ким учун қарор чиқарилмаслигини таъкидлади. НАТО бош котиби Йенс Столтенберг муаммони музокаралар столига ўтирибгина ҳал қилиш мумкинлигини айтган ва 12 январдаги учрашув вақтини ўзи белгилаганди. Учрашувлардан олдин эса НАТО бош котиби Россия Украина билан чегарада қўшин йиғишда давом этаётганини айтиб, бу агрессив ҳаракатларнинг жавоби борлигини эслатганди.\nНАТО – Россия кенгаши нима ўзи?\nУшбу кенгаш 2002 йил хавфсизлик ва мудофаа масалаларида ҳамкорликни йўлга қўйиш учун ташкил этилган. 2008 йилда илк марта муносабатларга дарз кетиб, кенгаш фаолияти тугатилади, чунки Россия – Грузия урушини НАТО Россиянинг Грузияга агрессияси деб қабул қилганди. Орадан ярим йил ўтиб кенгаш вазирлар даражасида қайта тикланди.\n2014 йил Россия Қримни ўз сафига қўшиб олгач, муносабатлар янада ёмонлашди. НАТО Россия билан ҳарбий ва фуқаролик мулоқотларини номаълум муддатга тўхтатди, Россия совуқ уруш давридан буён илк марта НАТО саммитига чақирилмади.\nНАТО – Россия кенгаши йиғилиши охирги марта 2019 йил ўтказилганди. 2021 йилга келиб томонларнинг муносабатлари яна ёмонлашди. Октябр ойида Россия Украина чегарасида қўшин тўплаётгани сабаб мамлакатнинг НАТОдаги миссиясидан 8 дипломат Россияга қайтариб юборилди, яна 2 лавозим оптималлаштирилди. Ишдан кетган россиялик дипломатларни Столтенберг Россия разведкасининг эълон қилинмаган ходимлари деб атаганди.\nБрюсселдаги учрашувлардан кейин эса Столтенберг НАТО Москвада ваколатхонасини қайта очишга тайёрлиги, Брюсселдаги Россия ваколатхонаси ҳам ҳеч қандай қўшимча шартларсиз очилиши мумкинлигини таъкидлади.\n23:15 / 22.01.2022 6222\n22:20 / 22.01.2022 4019\n20:42 / 22.01.2022 3751


Эътибор ва эъзоздан диллар шод - Халқ сўзи\n10:58 04 Май 2018 Жамият\nВилоят ҳокими Шуҳрат ўаниев Марғилон ва Фарғона шаҳридаги бир гуруҳ Иккинчи жаҳон уруши қатнашчилари хонадонларига ташриф буюриб, самимий суҳбат жараёнида фахрийларга Президентимиз номидан 5 миллион сўмдан пул мукофоти ҳамда эсдалик совғаларни тантанали равишда топширди.\nФарғона шаҳридаги Машъал маҳалласида яшовчи 92 ёшли Вера Вяльсева уни йўқлаб келган меҳмонларга уруш йилларида Ленинград қамалида бошидан ўтказган қийинчиликларни сўзлаб берди. Ҳар куни, ҳар нафасда давлатимиз, маҳалла фаоллари ва оила аъзоларининг меҳрини ҳис этиб яшаётганини мамнуният билан таъкидлади.\nФарғона шаҳрининг “Лолазор” маҳалла фуқаролар йиғини ҳудудидаги 193-кўп қаватли уйнинг 41-хонадони ўтган йили Иккинчи жаҳон уруши қатнашчиси 95 ёшли Қурбон ота Сатторовга совға сифатида берилган эди. Мазкур хонадон ҳамиша меҳмонлар билан гавжум. Шу куни уруш йилларида машҳур бўлган куй-қўшиқлар билан хонадонга ташриф буюрган кенг жамоатчилик вакиллари, ёшлар иштирокида мароқли суҳбат бўлиб ўтди.\n— Эътибор ва эъзоздан жудаям миннатдорман, — дейди хонадон соҳиби. — Бундай ҳурмат-иззат туфайли умримизга умр қўшилиб, узоқ яшаяпмиз.\nҚўқон шаҳридаги Олой кўчасида яшовчи 96 ёшли Рўзмат ота Рашидов уруш йилларида ҳаво ҳужумидан ҳимоя қўшинлари сафида мардонавор жанг қилган. Кўкси тўла орден-медаллар билан юртга қайтган қаҳрамон 25 йил ички ишлар идораларида самарали фаолият кўрсатди. Турмуш ўртоғи Саломатхон ая Рашидова билан 5 ўғил, 2 қизни тарбиялаб, бугунги кунда набира ва эваралар ардоғида дориламон кунлар шукронаси билан яшамоқда.\n— Ёшлигимиз қийинчиликда кечган бўлса, шукрки, кексаликда роҳату фароғат кўраяпмиз, — дейди уруш ва меҳнат фахрийси Рўзмат ота. — Ўтган йили ўғлим ҳамроҳлигида муборак Ҳаж зиёратига бориб келдим, имтиёзли равишда ўзимизда ишлаб чиқарилган янги автомашина сотиб олдик. Давлатимиз раҳбарининг ўтган ойдаги Фармонига кўра, 5 миллион сўмдан пул ажратилгани, ўзимиз урушда қатнашган шаҳарларни бориб кўриш, санаторий-курортларда дам олиш учун имтиёзли йўлланмалар тақдим этилишини эшитиб, ғоят хурсанд бўлдим. Шу кунларга етказганига шукр!\nАйни кунларда Фарғона вилоятининг барча ҳудудида уруш ва меҳнат фахрийларига ҳурмат-эҳтиром тадбирлари давом этмоқда.


Чироқчи бозори рейд қилинди\nЎзбекистонда савдогарлар биринчи марта калтакланаётгани йўқ.\nҚашқадарё вилоят Чироқчи туман марказий бозорида ҳуқуқ-тартибот идораларининг махсус отряди рейд ўтказиб, савдогарларни калтаклади.\n3 октябр куни ҳуқуқ тартибот идораларининг махсус отряди Қашқадарё вилоят Чироқчи туман марказий бозорида рейд ўтказди.\nЧироқчилик Саъдулла Ҳолимов оиласининг бозорда дўкони бор. Унинг Озодликка айтишича, маҳаллий ҳокимлик вакиллари 11 йилдан буён бозорни бошқа жойга кўчиришга ҳаракат қилаяпти.\nҲолимовга кўра, 3 октябр куни бозордан кўчишга норозилик билдирган савдогарларни милиция махсус кучлари тўқмоқлар билан калтаклаган.\n- 3 октябр куни милиция аралашиб, узоқдан бир группа командаларни олиб келиб дубинкалар билан уриб, солди барчани. Солиқ инспекцияси, ИИБ вакиллари, вилоятдан ҳам 15-20 та дубинкали милициялар бор, машинаси билан чақиртириб тазйиқ ўтказиб ëтибдида. Ташқарида савдо қилишига ҳам қўймай уришиб, босим қилаяптида. Одамлар чиқмайман деб тўполон қилиб жанжал қилди. Ҳаммасини кечқурун уриб, сўкиб, дўконлардаги товарларини Дамасларга мажбурий ортиб “Агар чиқсанг, анави бозорга бор. Бўлмаса уйингга олиб бориб ташла” деб чиқариб қўйди,- дейди Саъдулла Ҳолимов.\nСавдогарларга кўра, уч кундирки бозор ёпиб қўйилган. Бозорнинг тўртта дарвозаси олдида бир ярим метрча чуқурлик қазиб, ичкарига кириш йўллари бутунлай беркитилган.\nСавдогарлар янги бозорнинг аҳоли яшайдиган ҳудуддан анча узоқда жойлашгани ва шароитларнинг йўқлиги боис кўчишни хоҳламётганликларини айтади Ҳолимов.\n- Янги жойда маҳсулотларни сақлайдиган жойлари ҳам йўқ. Очиқ майдондан бошқа ери йўқ унинг. 2002 йилларда қурилган бозорга 2008 йилда бир ҳайдаганда одамлар ëзув-чизув қилгандан кейин талабга жавоб бермайдиган ҳолатлиги аниқланиб тўхтатиб қўйишган эди. “Бу ерда сув, газ бўлмайди, 500 метр нариëқда инфекционний болница. Қишлоқ хўжаликлари маҳсулотлари сотиш мумкин эмас” деб қайтиб келган эдик 2008 йилда. Яна ўша ëққа ўтасизлар деяпти,- дейди Ҳолимов.\nОзодлик мухбири Чироқчи туман марказий бозори директори Ботир Амирқулов билан боғланиб, бозорга келган махсус отряд тўғрисида сўрадик.\n- Отряд келгани йўқ. Просто ўзи битта-яримта жанжал қилиб, бошқа қилмасин деб хавфсизликни таъминлаш бўйича ўзимизнинг одамлар турибди. Ҳеч қанақа отряд йўқ. Милиция ходимлари, солиқ ходимлари ўша ерда тушунтириш учун, эртага жанжал-панжал бўлмасин дейиш учун туришибди,- дейди Амирқулов.\nШунингдек, Ботир Алимқуловга кўра, Чироқчи туман марказий бозори қайта таъмирланаётгани боис савдогарлар бошқа бозорга вақтинча кўчирилади ва таъмирлаш ишлари тугагач савдогарлар яна ўз ўринларига қайтарилади.\n- Бозор қайта реконструкция қилинаяпти. Ҳокимнинг қарори чиққан. Шу бўйича иккита бозор қурилган. Район марказида деҳқон бозори, қўшимча буюм бозори. Буюм бозори билан деҳқон бозори бир жойда эдида шу вақтгача. Шу иккала бозорга тадбиркорлар кўчирилаяпти, бозорни қайта реконструкция қилиш учун. Ҳоким ҳам бугун тадбиркорлар билан икки марта гаплашди. Тушунтиришаяпти. Бозорнинг қайта реконструкция қилинишига 4 ой кетадими, 5 ой кетадими, ҳозирча вақтинча ëпилади. Кейин савдогарлар қайтади. Бошқа ҳолат йўқ. Ҳеч қанақа проблема йўқ,- деди Ботир Амирқулов.\nЧироқчидан олинган сўнгги маълумотга кўра, маҳаллий хокимлик савдогарларнинг норозиликлари ортидан бозорни бутунлай ёпмасликка қарор қилган.\nЧироқчи туман бозорида озиқ-овқат, кийим кечак ва чорва маҳсулотлари сотилади. Бозор нафақат чироқчиликларга, балки, Шаҳрисабз, Яккабоғ, Ғузор ва Қамаши туманлари аҳолисига ҳам хизмат кўрсатади.


Redmi 5 Plus ва Redmi Note 5 – Xiaomi’нинг илк ҳамёнбоп «қўшкўз ромсиз»лари - Terabayt.Uz\nRedmi 5 Plus ва Redmi Note 5 – Xiaomi’нинг илк ҳамёнбоп «қўшкўз ромсиз»лари\nИнтернетда Xiaomi компаниясининг ҳали тақдим этилмаган Redmi Note 5 ҳамда Redmi 5 Plus моделларининг ҳақиқий суратлари тарқалди. Шунингдек, уларнинг айрим хусусиятлари ҳам маълум бўлди, деб ёзади GizmoChina.\nБу иккала смартфонга ҳам юпқа ромга эга, томонларининг ўзаро нисбати эса 18:9 бўлган дисплей ўрнатилади. Ромсиз экранларидан ташқари, бу қурилмалар яна қўшалоқ модулли камералари билан ҳам эътиборга лойиқ. Айни шу икки хусусият Xiaomi’нинг фақат нисбатан қимматбаҳо смартфонларидагина учрар эди. Энди эса, Redmi туркумининг бешинчи авлодида ўзгаришлар катта бўладиган кўринади.\nАйтиш керакки, Redmi Note 5 ва унинг хоссалари ҳақидаги илк маълумотлар шу йилнинг июль ойи бошида чиққан эди. Кейинроқ эса унинг тақдимотга тайёр экани айтилиб, смартфоннинг ва қутиларининг суратлари ҳам тарқатилган. Сўнгра унинг бошқа рендерлари пайдо бўлгани, шунингдек, Xiaomi ходими тасодифан бу янги смартфонни «сотиб қўйгани» хусусида ҳам хабар берганмиз.\nУнинг кўриниши қуйидагича бўлиши тахмин қилинаётир:\nШуниси ҳам борки, Xiaomi Redmi Note 5 ва Redmi 5 Plus моделлари ташқи жиҳатидан ўзаро ўхшаш бўлади. Хабар қилинишича, Redmi 5 Plus диагонали 5,7 дюймли, 1440х720 пикселли дисплей билан жиҳозланади.\nМана, Redmi 5 Plus тахминан шунақа қиёфага эга:\nRedmi 5 Plus, шунингдек, саккиз ядроли Snapdragon 450 чипи, қўш объективли 13 мегапикселли камера билан ҳам ўзига хосдир. У Quick Charge 3.0 тезкор қувватлаш технологиясини қўллаб-қувватлаши эса Xiaomi’нинг яна бир ютуғидир. Унинг айрим хусусиятлари қуйида кўрсатилган:\nАйрим маълумотларга кўра, оддий Redmi 5 смартфонига, доимий хотирасининг ҳажмига қараб, 105 ёки 135 АҚШ доллари миқдорида нарх белгиланса, Redmi 5 Plus моделининг нархи 150 доллардан бошланади.\nБу янги девайсларнинг қачон тақдим этилиши ҳақида ҳозирча маълумот берилмаган.\n#Xiaomi Redmi #андроид смартфон #хабарлар #Xiaomi Redmi Note 5 #Redmi 5 Plus


«Тан оламан, ёшлик қилдим» – Журналист ва блогерларни ҳақорат қилган амалдор ишдан кетди - EFFECT.UZ\n«Тан оламан, ёшлик қилдим» – Журналист ва блогерларни ҳақорат қилган амалдор ишдан кетди\n. 14:42 | 13.09.2021\nЖурналист ва блогерларни ҳақорат қилган Риштон тумани тиббиёт бирлашмаси бошлиғи вазифасидан озод этилди. Бу ҳақда ЎзА хабар бермоқда.\nМаълумки, ижтимоий тармоқларда Фарғона вилояти Риштон тумани тиббиёт бирлашмаси бошлиғи У. Мамадалиевнинг журналист ва блогерларни ҳақорат қилиб, уларга босим ўтказгани ҳақида аудиохабар тарқалди.\n“Риштон туманининг собиқ тиббиёт бирлашмаси бошлиғи телефон орқали суҳбатида номақбул бўлган, тизим раҳбарига ярашмайдиган сўзларни айтган.\nБу тиббиёт ходимларини, барчамизни ноқулай ҳолатга солди. Буни тушуниб етган бирлашма бошлиғи ўша куннинг ўзида “ҳақиқатдан ҳам хато иш қилиб қўйганман, тан оламан, ёшлик қилдим.\nРаҳбар сифатида бу гапларни айтмаслигим керак эди” деган фикрларини билдириб, ўз ҳоҳиши билан ариза ёзди.\nАризаси қаноатлантирилиб, у билан тузилган меҳнат шартномаси бекор қилинди. Блогеримиз унинг ҳаракатларидан норози бўлса, белгиланган тартибда суд орқали ҳал қилса мақсадга мувофиқдир.\nСоғлиқни сақлаш вазирлиги журналистлар ва блогерларнинг профессионал фаолиятига тўсқинлик қиладиган ҳар қандай ҳолатларни кескин қоралайди”, – дейди Мамажонов.\nТаъкидлаб ўтиш жоиз, Риштон тумани тиббиёт бирлашмаси бошлиғи аудиода ўта қўпол сўзларни ишлатиб, блогерга босим ўтказган.\nОлтиариқда эмлаш ишларини пикка олиб чиқмагани учун мана шунақа навбатсиз пайтда ҳеч ким йўқ, эмлагани қўрқади. Биз провокация қилиб, халққа чиқдик. Эмлашни қанақа бўлишини тушунтиргандик, улар (эмланувчилар) кўпайиб кетди.\nИфлосларга айтиб қўйинг, ернинг тагидан бўлса ҳам топиб бир нарса қилиб қўяман. Элибоевнинг кунига тушади. Ҳазиллашмасин, танишингиз экан, айтиб қўйинг, уйига бориб бўлса ҳам тиқиб келаман. Менинг ишимни бир пул қилмасин. Қисиб юрсин. Бир оғиз айтиб қўйинг. Расмни кўрсангиз 16та одам турибди. Бўлиб-бўлиб ташлаган. Агар шунақа қилса, судга бераман. Кейин юради ялиниб, бир нималар қилиб“, дейилади аудиода.\nЭслатиб ўтамиз, Риштон тиббиёт бирлашмаси бошлиғи аудиохабар тарқалган куни видеомурожаат билан чиқиб, айтган гаплари учун узр сўраган.\n«Толибон»нинг асосий фигураларидан бири ўлдирилгани ростми?


Kutubxona - Haynrih Hayne. Yoshlik iztiroblari (she’rlar) / Kiril\nSiz shu sahifadasiz: Haynrih Hayne. Yoshlik iztiroblari (she’rlar) / Kiril\nМуаллифҲайнриҳ Ҳайне Асар номиЁшлик изтироблари (шеърлар)\nТуркумларКутубхона  Xалқлар - Жаҳон/Олмон адабиёти Бўлимлар - Романтизм  Муаллифлар - Ҳайнриҳ Ҳайне  Услуб - Шеърият Шакл - Китоблар Ёзув - Кирил\nТилЎзб НашриётҒафур Ғулом номидаги Адабиёт ва санъат нашриёти, Тошкент ТаржимонАбдулла Шер (Олмончадан) Ҳажм95KBБезатишUzgen (admin@kutubxona.com) Қўшилган2014/05/2 Манбаhttp://forum.ziyouz.com/ind...\n«Ёшлик изтироблари» — буюк олмон шоири Ҳайнрих Ҳайнени (1797—1836) дунёга танитган «Қўшиқлар китоби»нинг биринчи қисми. Ундаги шеърлар ва балладаларда инсоний дардлар, ошиқона эҳтирослар, сурурий шиддат, латиф мутоибалар гўзал шаклларда, фақат Ҳайнегагина хос бўлган кучли бадиий воситаларда ўз ифодасини топган. Таниқли шоир Абдулла Шер томонидан аслиятдан амалга оширилган таржимада айнан мана шу хусусият ва фазилатлар сақлаб қолинган. Шунингдек, китобдан Ҳайне ижодининг кейинги даврига тааллуқли «Зерафина» туркуми ҳам ўрин олган.iPad асбоблари\n3.1 Ғамгин Йигит\n3.2 Тоғ Садоси\n3.4 Шўрлик Петер\n3.5 Маҳбус Қўшиғи\n3.8 Қайлиқ Опқочиш\n3.9 Дон Рамиро\n3.12 Дарча Остида\n3.13 Ярадор Жўмард\n3.14 Денгиз Сафари\n3.15 Пушаймон Ҳақида Қўшиқ\n3.16 Қадимги Романсни Куйлаган Хонанда Аёлга\n3.17 Дукатлар Ҳақида Қўшиқ\n3.18 Падерборн Даштидаги Суҳбат\n3.19 Ҳаёт Шарафи\n3.20 Асл Ҳақиқат\n4.1 А. В. Шлегелга\n4.2 Онам Фон Гелдерн Қизи Б. Ҳайнега\n4.3 Ҳ. Ш. га\n4.4 Христиан Зёте Учун Нақшин Сонетлар\nЁшлик изтироблари (шеърлар)\nLotin yozuvda Ҳайнриҳ Ҳайне\nТушларда ёндирди мени қилиб танг,\nЭҳтирос, заркокил, гуллар, шўх кўзлар,\nБол лабдан отилган ул аччиқ сўзлар,\nАламли қўшиқлар, қайғули оҳанг.\nУл тушлар бугун йўқ, тортмишлар хира\nСурати ёдимда ҳатто ўнгиган!\nВа лекин ўшанда шеърга сингиган\nЭҳтирос олови ўчмагай сира.\nЭй етим қўшиғим! Сен қолдинг фақат,\nБор энди ул гўзал рўё изидан,\nРўёвий гўзалнинг ўпиб юзидан,\nРўёвий саломим етказ шу фурсат!\nМен туш кўрдим, даҳшатли бир туш,\nҲам қўрқитар, ҳам айлар сарҳуш.\nУл даҳшатли манзара ҳамон\nЮрагимни титратар ёмон.\nАжиб боғда юрар эмишман,\nФақат қувонч туяр эмишман.\nМенга боқиб ҳатто чечаклар\nҚутлар эмиш айтиб эртаклар.\nКуйлар эмиш қушлар ҳам қувноқ\nБир ёқимли навони янгроқ\nҚуёш заррин ёғду сочармиш.\nАтиргуллар ғунча очармиш.\nКўкатларда ҳузурбахш нафас,\nХушбўй еллар бир зум ҳам тинмас.\nБари хандон, бари чарақлар,\nМафтун қилиб дилни, ярақлар.\nЎртасида гулзорнинг, лекин,\nМармар ҳовуз мавжланар секин,\nБир четида кўрдим ҳовузнинг\nХуш қаддини кир чайган қизнинг.\nЮзи майин, нигоҳи майин,\nТиллоланар сочи он сайин.\nРўпарамда бўлмишди пайдо\nҲам нотаниш, ҳам таниш барно.\nКир чаярди гўзал шошилиб,\nБир ғалати хиргойи қилпб:\n«Оқиб-оқиб, оппоқ сув,\nОқ сурпимни оппоқ юв!»\nЯқинлашиб ул қизга шу пайт\nСавол бердим: «Эй нозанин, айт,\nАйт-чи менга, бунинг сирини —\nЧаймоқдасан кимнинг кирини?»\nДарҳол деди: «Тайёр тургил сен,\nКафанингни чаймоқдаман мен».\nЧиқар-чиқмас оғзидан шу сўз\nҒойиб бўлди ҳаммаси изсиз.\nЯна чорлар сеҳрли макон,\nКўз олдимда ёввойи ўрмон:\nДарахтлари осмонни бўйлар,\nМени қуршар чеки йўқ ўйлар.\nНогоҳ янграб акси садоси\nКелар олис болта овози;\nҚулоқ тутиб ўша томонга,\nМен сингаман қора ўрмонга.\nУнда кўм-кўк яланглик аро\nУлкан эман бўй чўзмиш танҳо.\nБоқ! Ўша қиз айланар уни,\nВа кесишга шайланар уни.\nБир меъёрда сўнг урар болта\nУ хиргойи қилгапи ҳолда:\n«Ўткир болтам, кескирсан,\nТезроққина кесгин сан!»\nЯқинлашпб ул қизга шу пайт\nАйт-чи менга, шошиб ким учун\nЭман сандиқ ясайсан бугун?»\nДарҳол деди: «Вақт зиқ, билгин сен\nТобутингни ясаяпман мен».\nЎнгга боқдим, сўлга боқдим ғаш,\nАтрофимда шип-пшйдам бир дашт.\nНе қилишни мен шўрлик билмай,\nТуриб қолдим қоққан қозиқдай.\nТаваккал деб, сўнг, олға юрдим,\nОлисларда оқ нарса кўрдим.\nЯқин бориб, ҳайҳот, қолдим лол:\nЎша қизни танидим дарҳол.\nДашт четида кимгадир илҳақ.\nБелкуракда ковларда хандақ.\nЮрак ютиб боқдим юзига, —\nДаҳшатларнинг сулув қизига.\nЕр ковларди сулув шошилиб\nБир ғалати хиргойи қилиб:\n«Белкурагим, сенсан зўр,\nКовлаб бергин катта гўр!»\nЯқинлашиб ул қизга шу аайт\nАйт-чи менга, бу нима демак?\nДашт ичида хандақ не керак?»\nДарҳол деди: «Секинроқ гапир,\nҚазияпман сен учун қабр».\nШу сўзларни айтар-айтмас қиз\nУлкан чуқур очди-ку оғиз.\nУл хандаққа қуладим ногоҳ.\nВужудимни музлатди титроқ;\nМени қучди совуқ зимистон,\nБир қичқириб уйғондим шу он.\nЎзимни тушимда қўрибман ўзим,\nЭгнимда оқ кўйлак, ипакли либос,\nКаттакон базмга кирибман нохос,\nСуюкли ёримга тушибди кўзим.\n«Келин ҳали сизми, — дебман — гулюзим\nЧин дилдан қутлайман, ярашибди, соз!»\nГўё югурибди жисмимга аёз\nЖаранглаб чиқса-да, гарчанд, ҳар сўзим.\nАламли кўз ёшлар тўкмиш шунда жим\nСуюкли қароқлар ерга тикилиб.\nТомчида қолибди қалққан суратим.\nОҳ, майин қароқлар, мулойим нигоҳ,\nДоим-ку алдайсиз қалбимни тилиб,\nСизга ишонаман тушда ҳам, эвоҳ!\nТушимда кичкина, бақалоқ одам\nСохта бир хиромда юрармиш сипо,\nКўйлаги топ-тоза, чиройли, аммо\nЮраги қора-ю, ўзи муттаҳам.\nЮраги қора-ю, очкўз, бекарам,\nГарчанд бир қарашда оқил, пурмаъно;\nАслида қўрқоғ-у, ўта беҳаё,\nГарчандки мардликдан лофлар урса ҳам.\n«Яхшилаб қара-чи! Билдингми у ким?»\nДея туш маъбуди кўрсатди — мен жим\nСеҳрли кўзгуга тикилдим гирён:\nБақалоқ турарди меҳроб қошида\nЁнида кашишга ёрим дерди: «Ҳа!»\n«Омин!» деб куларди минг-минглаб шайтон!\nНега чопар қоним қутуриб?\nНега ёнар юрак жўш уриб?\nТиним билмай гупуради қон,\nЁнишлардан юрагим бежон.\nБунга сабаб даҳшатли бир туш,\nШундан эрур қондаги хуруж:\nҚора ўғли туннинг келибди,\nТезда олиб мени елибди.\nКўрганмишмиз чароғон бир уй,\nУнда чилтор, маишату куй.\nБир ён қандил, бир ёнда машъал,\nМени тортмиш ясатилган зал.\nТўй борармиш унда фусункор,\nАҳли меҳмон яйрар бахтиёр.\nТўрга боқдим мен титраб-қақшаб:\nКелин эди севгилим, ё раб!\nМенинг ёрим — гўзал келинчак,\nКуёв эди унга ёт эркак.\nИккиси ҳам пурвиқор, қувноқ,\nМен қотмишдим, рангим бўрдай оқ.\nСозлар янграр, янграр шўх кулгу,\nБу қувончдан бир менда қайғу.\nКелин яшнаб, ёнарди лов-лов,\nУнинг қўлин қисарди куёв.\nКуёв, мана, қадаҳ тўлдирар,\nБитта ҳўплаб, келинга берар.\nКелин ҳўплаб жилмаяди шод —\nУ қонимни ичарди, ҳайҳот!\nНақш олмани олиб бир маҳал\nКуёвига узатар гўзал.\nКуёв кесар, лабида кулгу, —\nЮрагимни кесар эди у.\nБир-бирига, ёнганча лов-лов,\nТикилади кслину куёв,\nМана, ўпар куёв келинни —\nСовуқ ўлим ўпади мени.\nОғзим тўла қўрғошин гўё,\nАйтолмайман бирор сўз ҳатто.\nНавбат етди рақсга ҳам дарров,\nБиринчи жуфт — келину куёв.\nЛол қотмишман мен ҳушим учиб,\nУлар ўйнар бир-бирин қучиб;\nШивирлайди куёв шу нафас,\nҚизарару келин, индамас.\nСокин тунда ширин туш аро\nСеҳру жоду ила, ғолибо,\nКириб келди хонамга ёрим,\nСуюклигим, тенгсиз дилдорим.\nМен тўймайман — қандай гўзал у!\nМен тўймайман — лабида кулгу!\nКулгусидан ўсару кўнгил,\nБулбул бўлиб сайрай бошлар тил:\n«Не истасанг аямайман, ол,\nТуни бўйи фақат шунда қол,\nМеники бўл, қучгил, дилнавоз,\nҚичқиргунга қадар то хўроз!»\nУ боқарди, маъюс, меҳрибон,\nБор ишқини айлаб армуғон.\nТовши кетмас қулоғимдан ҳеч:\n«Мени десанг — охиратдан кеч!»\n«Бахш этайин жону заримни,\nЁш умримни, йўғу боримни,\nҲаммасини бахш этай, аммо\nОхиратдан кечмайман асло!»\nСўзим қатъий, овозим янгроқ,\nМайинлашар нигоҳим бироқ.\nШу сас кетмас қулоғимдан ҳеч:\nҚулоғимга ҳар сўз қуйилар,\nҚалб ёнгандек гўё туюлар:\nҲароратдан мен бўлиб лоҳас,\nЗўрға-зўрға олардим нафас.\nАтрофимда сочиб заррин нур\nУчар эди не-не малак, ҳур,\nЛекин бирдан, боқ, шайтону жин\nМалакларга бошлади ҳужум.\nМалакларни қувиб кетдилар,\nМалакларни мағлуб этдилар;\nЁвуз кучлар сўнгра жуда тез\nСингиб кетди зулматга беиз.\nМен-чи, яна лаззат қўйнида,\nЯна қўлим ёрнинг бўйнида,\nУ кўксимга чўчиб эгар бош,\nАммо тўкар кўздан аччиқ ёш.\nБилармишман ёш сабабини,\nЎпармишман ғунча лабини:\n«Бас қил, гулим, йиғлама, бас қил!\nМуҳаббатим тафтини ҳис қил!\nМуҳаббатим тафтини ҳис қил!» —\nҚоним музлаб бирдан қотди тил:\nВа ёрилиб гулдуради қаър,\nКўз олдимда пайдо бўлди жар.\nҚоп-қоронғу ул жардан ногоҳ\nИнсу жинслар учиб чиқиб, оҳ,\nСевгилимни олиб кетдилар;\nМен турардим танҳою бесар.\nБир ёввойи рақс ила, қора, —\nЁвуз руҳлар ўрар тобора,\nҚисиб келар теграмдан улар\nВа ҳаммаси қаҳ-қаҳлаб кулар.\nҚисиб келар, мендан учар ҳуш,\nҚулоғимда даҳшатли товуш:\n«Сендан бўлмас охират энди,\nБизникисан то абад энди!»\nТўлиқ товои тўладим-ку, нечун бу пайсал?\nҚонли ҳамроҳ, яна нени кутасан маҳтал?\nХонамдаман, кутмоқдаман қанчадан буён,\nҲатто тун ҳам яримлади, келин йўқ ҳамон.\nҚабристондан шамол эсди оҳиста шу пайт,\nШамолгинам! Қайлиғимни кўргандирсан, айт?\nПайдо бўлиб бир тўп арвоҳ оппоқ кафанда,\nТиржайишиб бош силкитар менга дея: «Ҳа!»\nНе хабар бор, қани менга айтгин-чи дарров,\nАлангадан либос кийган, эй қора найнов?\n«Аждарлари ўт пусқурган ҳарир фойтунда\nХўжайинлар ҳозир бўлгай сал ўтмай шунда».\nСен-чи, кулранг либос кийган митти бақалоқ,\nНе гапинг бор, айтгил менга, тинглайин бу чоқ.\nУ индамай бир зум менга тикилар зимдан,\nСўнг бошини чайқаганча йитар кўзимдан.\nПахмоқ дўстим ғингшиб-ғингшиб вовуллар мунча?\nҚора мушук кўзи, ё раб, ловуллар мунча?\nСочин юлиб нечун додлар аёллар пурғам?\nАлла айтар бошим узра нечун энагам?\nЭнагажон, бу аллангни йиғиштир бугун,\nЎзга ҳаёт бошланади бугун мен учун.\nЭнагажон, бугун менинг тўйим бўлмоқда,\nБир қарагин, меҳмонларга уйим тўлмоқда.\nБир қарагин! Булар каби сертавозеъ кам!\nҚўлга олмиш шляпага қўшиб бошни ҳам.\nОёқлари ҳилвираган сиртмоқдагилар,\nШамол йўқ-ку, кечикдингиз нега бу сафар?\nЯлмоғиз ҳам супургида келди, тасанно,\nФотиҳа бер, бу ўғлингга, ялмоғиз момо!\nОчилдию оҳакнусха юздаги оғиз;\n«Абадий қол! Омин!» — деди момом ялмоғиз.\nҚилтираган созандалар — ўн икки нафар,\nКўр ғижжакчи аёл ортда тез-тез қоқилар;\nЧақа қилиб қоқ суякдан бечора човни,\nМасхарабоз келар миниб озғин гўрковни.\nБоқ, ўн икки роҳиба ҳам рақс тушиб қолар\nБоқ, қўшмачи ғилай хотин уларга раҳбар.\nШаҳватпараст ўн икки поп келар ҳай-ҳуйлаб,\nБир уятсиз ашулани черковча куйлаб.\nЭскифуруш! Оқармасин рангингиз, дўстим,\nНечун менга жаҳаннамда мўйнали пўстин?!\nТо абадий унда иссиқ текину тўкин,\nШоду гадо гуноҳкорга етарли ўрин.\nУчиб келар букри, қийшиқ гулчи қизлар ҳам,\nХонам ичра боши билан юришар шахдам.\nШошиласиз мунча, аҳли чигирткаоёқ,\nҚовурғангиз шақиллатманг, бас қилинг шу чоқ!\nҚочиб чиқмиш гўё бу тун дўзахдагилар,\nБорган сари кўпайишар, увлаб бақирар.\nДўзах вальси янграр, мана, жим бўлинг бир пас,\nГўзал ёрим етиб келгай, демак, шу нафас.\nЖим бўлинглар, эй арвоҳлар, йўқолинг ёки!\nЭшитмайман ўз сўзимни ўзим ҳаттоки.\nТўхтагандек бўлди фойтун, қара-чи, оқсоч,\nҚаёқдасан? Меҳмонларга дарвозани оч.\nХуш келибсан! Чекмадингми, жоним, кўп заҳмат?\nХуш келибсиз кашиш ота, ўтинг, марҳамат!\nПарво қилмай думингизу туёғингизга,\nОтахоним, мен ўзимни бахш этдим сизга!\nСуюклигим, нечун лолсан, бунча рангинг оқ?\nКашиш ота никоҳлайди бизни ҳозироқ.\nУнга, ахир, мен тўладим қон ила товон, —\nСенинг васлинг олдида у ҳеч гапмас, инон.\nТизза чўккин, дилоромим, ёнимга тезроқ,\nТизза букди, аста чўкди — қандай бахтли чоқ!\nУ кўксимга — қоқчоракка бошини қўйди.\nМен қучдим-у, қалбим гўё бир олов туйди.\nТилла кокил ҳар ёнимдан мени ўрарди,\nЁр юраги қоқ юрагим узра урарди.\nҲам қувончу ҳам дард ила тепарди улар,\nИнтиларди Арши аъло томон баравар.\nСузиб борар бир оромда, ариб ғамлари\nТангри тахти мақом тутгай юксаклик сари;\nАммо бунда фақат дашт, фақат аланга,\nДўзах ўти ўрлай бошлар оёқдан танга.\nҚора туннинг ёвуз ўғли, боқ, шу тариқа —\nТунд тикилиб бизга берар қора фотиҳа.\nДонли китоб тутганича турар — на даҳшат!\nИбодати шаккокликдир, сўзлари — лаънат.\nЧор атрофда қичқириғу фарёду ҳуштак,\nГувлагандек гўё долға, гўё гулдурак.\nШунда ногоҳ ярқ этади бир ёғду — тамом!\n«Абадий қол! Омин!» — дейди ялмоғиз момом.\nМен бекам уйидан кетдим бош олиб,\nКўз етган томонга, тунда йўл солиб.\nҚабристон ёнидан ўтаркан, лекин,\nНимадир қабр узра имлади секин.\nҚарасам созанда чорлар қалтираб,\nТўлин ой нурида оппоқ, ялтираб:\n«Биродар, бери кел!» деб шивирлади,\nҚабр узра, сўнг, туссиз буғдой ўрлади.\nСозанда эди у бир пайт қадрдон,\nЎз қабри устида чўкмишди бу он.\nЦитрапи қўлига олди-ю дарҳол,\nҚўшиғин бошлади бўғилиб хиёл:\n«Бошла созим қадим қўшиқни,\nУндан ёнсин қалби ошиқнинг.\nТорларингда мунча аламлар?\nМалаклар дер: жаннат шароби,\nШайтон дейди: дўзах азоби,\nИшқ деб атар уни одамлар».\nТугаши биланоқ қўшиқнинг сўзи,\nҚабрлар очилди ўзидан-ўзи.\nАрвоҳлар йиғилиб қолдию бир қур,\nСозанда атрофин ўраб, бўлди жўр:\n«Оҳ, ишқ! Бизни қилдингу мажнун,\nБу ётоққа келтирдинг у кун,\nКўзни боғлаб, айладинг забун —\nСенми яна чорлаган бу тун?»\nҲаммаси ирғишлар чўнг давра олиб,\nҚийқириб, увиллаб, уввослар солиб;\nСозанда атрофин тобора ўрар,\nСозанда торларга яна қўл урар:\n«Давра олинг, яшанг, яшанг!\nЧорловимга — ўйин бошланг!\nБиз қанча пайт беркиндик лол,\nИнимизда сичқон мисол.\nБир яйрайлпк бугун дўстлар,\nКузатмасми синчков кўзлар?\nШўхлик қилиб ҳаётда кўп\nШов-шув солдик беҳуда хўп,\nМуҳаббат деб кечдик жондан.\nҲар бирингиз бугун куйлаб\nТарихингиз боринг сўйлаб:\nБир пайт нечун, айтинг, нечун\nБу Масканга тутди нигун?\nЎртага чиқару қилтириқ арвоҳ,\nСўзини бошлайди ғўнғиллаб ногоҳ:\nХалфа эдим, абжир эдим\nНина билан, қайчи билан;\nЕрдан кўкка санчир эдим\nУстам қизи бир кун кўрди\nЮрагимга наштар урди\nАрвоҳлар жўр бўлиб хахолар қувноқ,\nЎртага чиқади иккинчи арвоҳ.\nВа айниқса Карл Мўўр\nҚаҳрамоним эди энг зўр.\nУларга мен севгида ҳам\nТақлид қилиб ичдим қасам,\nЁр сувратин ва мен бадбахт\nХаёлимдан қувдим ҳар вақт.\nМен севардим оҳлар уриб,\nОмад кулмай, юриб-юриб,\nТушар эди қўлим ногоҳ\nЧўнтагига қўшнимнинг гоҳ.\nНом чиқардим кўча-кўйда,\nСўнг бир куни дилгир ўйда\nЁшим артиб, тутди қўлим\nҲамёнида унинг пулин.\nШунда кўпдан айирдилар,\nЎшандан сўнг қамоқхона\nМенга бўлди ғамхўр она.\nЁрни ўйлаб, тўкиб ёшим,\nЖун тўқирдим эгиб бошим.\nРинальдонинг руҳи қақшаб,\nОлиб келди мени бошлаб».\nПардозда чиқади учинчи арвоҳ:\n«Томошада қирол эдим,\nОшиқларга тимсол эдим.\n«Ё раббим!» деб ҳайқириб гоҳ,\nГоҳ хўрсиниб тортардим оҳ.\nМен Мортимер бўлдим кўп вақт,\nМарияни севдим бебахт!\nЛоқайд эди, лекин, у қиз,\nЕтим қолди мендаги ҳис.\nЧидолмадим, бир кун келиб,\n«Мария, сен илоҳам!» деб,\nЮрагимга суқдим титроқ\nХанжаримни сал чуқурроқ».\nЧиқар оқ чакмонда тўртинчи арвоҳ:\n«Профессор вайсарди минбардан лоқайд,\nМен эса бемалол ухлардим бу чоқ.\nМенга хуш ёқарди аммо кечки пайт\nПрофессор қизин қўлтиқлаб кезмоқ.\nДарчадан қўл силкиб боқарди ул моҳ,\nГулларнинг сараси, суюкли жонон.\nГулларнинг сарасин, лекин, узди, оҳ,\nБадавлат, майдакаш, ҳиссиз корчалон.\nМен лаънат ўқидим пулдору пулга,\nМен лаънат ўқидим бевафо гулга!\nЎлимни чорладим, қадаҳда оғу:\n«Мен — дўстинг ўлимман, кўтар!», деди у»\nАрвоҳлар жўр бўлиб хахолар қувноқ.\nБешинчи арвоҳ дер бўйнида сиртмоқ:\n«Даврада май ичиб керилар граф,\nЧиройли қизию бойлигин мақтаб.\nЭй граф, не керак менга бойлигинг?\nМенга бас қизгинанг — гул чиройлигинг.\nТамбаю қулфи хўб графнинг аммо,\nСодиқ малайи кўп графнинг аммо.\nАммо қулф, малайлар менга чикора,\nДовордан ошдим мен тунда илк бора.\nЁрим дарчасига чиқай деган чоқ\nМен сўкиш эшитдим, ортимдан ногоҳ:\n«Шошилма, баччағар, тўхта, мутаҳҳам!\nЗар-зевар ёқади хўп ўзимга ҳам!»\nМенга қўл узатди шундай деб граф,\nМалайлар келишди дарров ҳой-ҳуйлаб.\n«Мен ўғри эмасман, қўйворинг, лаънат,\nГўзал ер пайида келганман фақат.\nБеҳуда ёлвориш беҳуда оҳ-воҳ!\nЗум ўтмай орадан тахт бўлди сиртмоқ.\nЧиқдию лол қолди қуёш саҳарда —\nЧайқалган мурдамни кўраркан дорда».\nДер бошин қўлтиқлаб олтинчи арвоҳ:\n«Овга чиқдим, мен ишқда интиқ,\nПусиб бордим, қўлимда милтиқ.\nҚузгун сайрар бошимга ёндош:\n«Кетсин бу бош, кесилсин бу бош!»\nМен бор-йўғи каптар отаман,\nОвни ёрга совға этаман.\nШу ўй билан бутазорда жим\nГаза қилиб овни пойладим.\nҒув-ғувлашар, ким у, бехатар?\nБирданига иккала каптар!\nМен тепкини кўтариб бордим,\nҚай кўз бнлан кўрайки — ёрим!\nҚайлиққинам — энг сулув каптар,\nЎзга йигит бағрида яйрар.\nЭски мерган мўлжалга чаққон:\nШу он йигит бўлди қора қон.\nСўнгра мени судради жаллод,\nКундага бош қўйдим бенажот,\nҚузғун сайрар бошимга ёндош:\nЎртага чиқади созанда арвоҳ:\n«Менга ёқар қадимий қўшиқ,\nЁрим учун куйладим жўшиб.\nАгар ишқда юрак порадир,\nҚўшиқ унга на чикорадир!\nАрвоҳлар хахолаб ўйин тушади,\nАтрофни қийқириқ баттар қучади.\nШу маҳал соат бир — черков бонг урди,\nАрвоҳлар шошилиб қабрга кирди.\nОром бўлди уйқу жонимга,\nУнутилди кулфату қайғу,\nКеча тушда келди ёнимга\nСулувлардан сулувроқ сулув.\nМармар каби юзлари оппоқ,\nҒаройибдан ғаройиб эди.\nКипригида ёшлари мунчоқ,\nКокиллари ажойиб эди.\nСекин келди, келди, дилхаста\nМармар юзли дўндиқчам менинг,\nЮрагимга бош қўйди аста\nМармар юзли дўндиқчам менинг.\nМенда қувонч, менда изтироб, —\nЛовуллайди Олов юрагим.\nНа қувончу ёрда ва азоб, —\nМуз пуркайди гўзал кўкраги.\n«На қувонч-у, на азоб бугун, —\nМуз пуркайди кўкрагим фақат.\nБироқ мени албатта бир кун\nЛовуллатгай қодир муҳаббат.\nГарчанд қон йўқ лабу юзимда,\nЮрагимда гупурмайди қон;\nСен чўчимай ўпгин кўзимдан,\nБорлигимда муҳаббат омон».\nМени қучди, қувонч, эҳтирос\nВа азобдан кўзим нам менинг;\nАммо йитди қичқиргач хўроз\nЧорловимга келдилар бу тун\nРуҳлар эниб сўз қудратига;\nКетказолмай уларни мен хун\nЯна зулмат салтанатига.\nҲаяжону даҳшат ичра лол\nМен унутдим сирли дуони;\nЭнди руҳлар қўймасдан алҳол\nСудрашади мен бенавони.\n«Кетинг бундан, қора даймонлар!\nИстамайман, кетинг шу заҳот!\nМенга суюк — яшил ўрмонлар,\nМенга суюк — нурафшон ҳаёт.\nМен излайман доим серфусун —\nҚўл тегмаган чечакни бесар;\nНечун керак бу ҳаёт, нечун,\nМуҳаббатни туймаса агар?\nМайли, уни бир бора кўрсам,\nМайли, боссам бағримга бир, бор!\nЛабларидан бир бора сўрсам,\nҒамдан фориғ, титраб, бахтиёр!\nТикиламан ғунча оғизга,\n«Юр!» деса бас, бир оғиз калом,—\nҚулоқ қоқмай, шу онда сизга\nЭргашмоққа тайёрман тамом».\nРуҳлар мени тинглашади жим\nСўзни бўлмай, бош ирғаб бу пайт.\nНозиккинам, ёнингга келдим;\nНозиккинам, севасанми, айт?\nСаҳар туриб фол кўраман:\nКеларми бугун ёрим?\nОқшом ҳориб оҳ ураман:\nКелмади-ку бугун ҳам!\nУйқу бермас туни бўйи\nБедор дардим — ҳамхонам.\nУйқусираб куни бўйи\nЕру кўкка сиғмайман бу дам!\nСал вақт ўтмай келади ёрим,\nГўзаллардан гўзал дилдорим, —\nҲовлиқасан, юрак, мунча ҳам!\nЭҳ, соатлар мунча имиллар,\nНа тўхтайди, на кетар тезлаб,\nКўҳна йўлдан судралар эснаб,—\nТезлаcа-чи, мунча имиллар!\nМен бетоқат, интиқ кутаман!\nСоатлар-чи, ёзувлар, бироқ,\nТил биркитиб бўлади енгмоқ\nИшқ шаштини калака билан!\nКезинаман, кўнгилда қайғу,\nДарахтзорни оралаб, ёлғиз;\nАрмонимга айланган орзу\nЮрагимга санчади бигиз.\nКим ўргатди сизга, қушларжон,\nСайрамоқни яйраб юксакда?\nСизни тинглаб уйғонар пинҳон,\nЭски азоб яна юракда!\n«Ҳар тонг келиб нозанин сулув\nҚўшиқ билан маст қилди бизни\nВа ўргатди биз қушларга у\nТилла каби жарангдор сўзни»...\nЭй қув қушлар, бас, гапингизга\nҚулоқ солмоқ ақлданмас, бас!\nМен дардимни бермайман сизга,\nҲеч ким уни тортиб ололмас!\nКўксимга қўлингни қўйгин, севгилим, —\nТингла, тақиллайди недир бетиним!\nУ ерда ўлтириб ёвуз дурадгор\nМенинг тобутимни ясайди бедор.\nТуну кун тинмасдан тақиллатар у,\nКўпданки бу «тақ-тақ» бермайди уйқу.\nЭй уста, бўлақол, тезроқ бўлақол,\nМен жуда чарчадим, ухлай бемалол!\nДардларимнинг гўзал бешиги,\nОромимнинг гулгун даҳмаси,\nГўзал шаҳар, очгил эшигинг,\nМен кетарман, қолар ҳаммаси!\nХуш қол энди, ул суюк жонон\nОёқ қўйган уй остонаси;\nХуш қол энди, омон бўл, омон,\nИлк висолнинг пок гулхонаси!\nЯхшм эдм кўрмасам агар\nЮрагсмнинг подшоси, сени,\nҚийнамасдан ҳажру аламлар,\nМуҳаббатнинг балоси мени!\nДадил ишқни яшириб бесас\nЯшаса ҳам майли юрагим;\nБир ҳаводан сен билан нафас\nОлиш эди ёлғиз тилагим.\nАммо мени қувдинг-ку, эй гул,\nБир сўзингга дил бўлди гадо.\nМен ҳушимнп йўқотдим буткул,\nИзтиробда юрагим адо.\nМен кетаман толғин, кўзда ёш,\nАсо тутиб, чидаб жабрга,\nМен кетаман қўяйин деб бош\nОлисларда совуқ қабрга.\nШошма, дарға, шиддатли дарға,\nБандаргоҳга бир зум қайтай мен -\nХуш қол дейин сулув дилдорга,\nОврупога видо айтай мен.\nСачрар қоним, кўзимдан сачрар,\nКўкрагимдан отилар қоним,\nҚоним билан битгайман энди\nДардларимнинг қонли достонин.\nНечун кўриб бирдан, гўзалим,\nЧўчиб кетдинг бугун қонимдан?\nАхир, қон-ку юрагим доим\nСенга ошиқ бўлган онимдан!\nЭслайсанми, жаннатда қадим\nМаккор илон келтирган ғамни,\nАлдаганин олма едириб\nАждодимиз бани Одамни?\nЎша олма туфайли Ерга\nОлиб тушди ўлимни Ҳаво,\nТрояни Эрис ёқди, сен —\nҲам ўлдирдб, ҳам ёқдинг аммо!\nҚасрлару тоғлар қарайди\nОйна қилиб Райндарёни;\nЕлканимни шамол тарайди,\nЯрақлатар қуёш ҳар ёнин.\nЎйнар дарё, товланади сув,\nОлтин мавжлар мени айлар маст;\nУнут бўлган ул тотли туйғу\nУйғонади қалбимга пайваст.\nДарё майин, дарё дилкушо,\nЗарҳалини сачратар некбахт,\nЎз қаърида асрар у аммо\nАжал билан зулматни ҳар вақт.\nИчи зулмат, усти ялтироқ, —\nСуратисан ёримнинг, дарё!\nСиртдан боқса, сен ҳам шўх, қувноқ,\nМеҳрибонсан, шафиқсан гўё!\nРуҳим тушиб даставвал беҳад,\nОҳ қоплади жону танимни;\nМен чидадим, сўраманг фақат —\nҚандай қилиб чидаганимни!\nМен безак ясасам сарв шохидан,\nАтиргул, зарбофу ипак, шоҳидан,\nКитобим ўрасам, сўнг, сақлаб сукут,\nТоки шаърларимга бўлсин гул тобут.\nҚанийди сввгимни қабрга қўйсам!\nОромгул ўсарди қабр узра ул дам,\nУ гулни па узиб, мен на кўргайман —\nГул бўлай ўзим деб ерга киргайман.\nОловли қўшиқлар бунда тўфондек,\nБир пайтлар Этнада қўнган вулқондек\nОтилиб чиқмишлар кўнгил қаъридан,\nИшқимнинг чақинли оҳангларидан!\nУлар энди ётар чўзилиб бежон —\nТуманга бурканган совуқ бир армон!\nВа лекин қўзғолгай аввалги олов,\nГар қўнса уларга муҳаббат бирров.\nШу эзгу умиддан ловуллар юрак,\nҚачондир қўнгуси муҳаббат бешак\nВа бешак тушгайдир қўлингга, моҳтоб,\nОлис, ёт ўлкада бир пайт бу китоб.\nҚўшиқлар жодудан ул дам қутилар.\nЎшанда тирилар бешак ҳарфлар ҳам,\nЎшанда кўражак гўзал нигоҳинг\nУларнинг қисматин, ишқию оҳин.\nТортиб кетар ортга юраги\nБу йигитни ким кўрса агар.\nУ — ғуссанинг сўлғин чечаги,\nЮзларида рангдан йўқ асар.\nҲатто силар лоқайд шамол ҳам\nСовутай деб чўр манглайини.\nЭнг қўл етмас соҳибжамол ҳам\nИзҳор этгай унга раъйини.\nУ тарк этар гавжум шаҳарни,\nЎрмон ичра излайди ором.\nУ тинглайди қувноқ қушларни,\nБарглар тили уни этар ром.\nАммо қушлар сайрашдан тўхтаб,\nҚотиб қолар барглар шу онда,\nҒамгин йигит оҳ уриб, сиқтаб,\nҚадам қўйган чоғи ўрмонда.\nВодийга тушади тоғдан суворий,\nСекинлайди йўрға от:\n«Олдинда ёр қўли қучгайми ва ё\nЯнграр тоғдан шу заҳот:\nСуворий йўл босар дилида алам,\nХўрсиниб дейди фақат:\n«Қисматим ўлимни кўрмишми раво?—\nДемак, қабрда роҳат!»\nЯнграр тоғдан шу фурсат:\nСуворий титрайди, кўзини қоплар\nАлам ёши батамом.\n«На чора, топгайман, демак, қабрда,\nДемак, қабрда ором!»\nЯнграйди тоғдан калом:\n«Қабрда — ором!»\nЧўққи узра чўнг қаср ҳар тун\nҚоронғига тикилар мунглиғ.\nПастда эса — ёввойи учқун:\nЖаранглайди икки олмос тиғ.\nБиродарлар чиқмиш майдонга,\nТомирларда қутурар ғазаб.\nНечун бундай ташналик қонга,\nНега қўллар тиғ тутмиш, ё раб?\nГўзал бекач Лаура кўзи\nОташ солмиш диллар қатига.\nИккиси ҳам лойиқ дер ўзин\nНомдор қизнинг муҳаббатига.\nҚай биродар, лекин, ул сулув\nҚиз юрагин забт этгай абжир?\nБитишувдир — қонли олишув,\nАжрим қилгай яланғоч шамшир!\nАвж олади, боқ, шиддатли жанг\nЗарб кетидан зарблар беомон.\nЭй ботирлар, тўхтанг, алданманг,\nБир ёвузлик бу тунда пинҳон!\nБу не қонхўр қасрдир, эвоҳ,\nЭвоҳ, қандай қонхўр водий бу?! —\nАка-ука бир-бир тортиб оҳ,\nТиғ зарбидаи қулайди, ёҳу!\nЙитиб кетди нечалаб аср,\nНеча авлод кирди қабрга.\nБироқ бўм-бўш қайғули қаср\nБоқиб турар ҳануз адирга.\nАдирда-чи! Ҳар тун шу одат,\nШу мўъжиза ҳар тун рўй берар:\nЎн иккига борганда соат\nҚиличлашар икки биродар.\nҲанс билан Грета хушҳол,\nЧарх уради рақсда иккиси.\nФақат Петер тикилади лол\nХудди бўрдек оқариб юзи.\nКелин-куёв — Ҳансу Грета,\nТақинчоқлар нақадар гўзал!\nТирноғини тишида кертар\nЖомакорда Петер бу маҳал.\nАндуҳ ичра, сўнгра, шивирлар\nБахтли жуфтдан ололмай кўзин:\n«Ўйлик йигит бўлмасайдим гар\nЎлдирардим ўзимни ўзим!»\n«Юракдаги қаттиқ бир азоб,\nБир оғриқдан кўксим қонталаш;\nҚайга бормай ўша изтироб\nМени қувар қилиб хомталаш.\nЮгураман севгилим томон,\nГретамда бор дея даво;\nКўзларига боққаним замон\nМен қочаман ортимга аммо.\nМен чиқаман тоғ чўққисига\nВа тураман танҳо, дилхаста;\nДош беролмай алам ҳиссига\nМен йиғлайман тикилиб пастга».\nШўрлик Петер мастдек тебранар,\nМурда каби нимжону рангпар.\nБир оз юрар, сўнг тўхтар беҳол,\nЙўловчилар бош чайқашар лол.\nЎртоғига шивирлар бир қиз:\n«Гўрдан чиққан арвоҳ-ку, эсиз!»\nУндай дема, эй моҳи талъат,\nЭнди кирар гўрга у фақат!\nУ айрилмиш юзи гулгундан,\nЭнди кечгай дунёи дундан,\nДўст тутиниб энди қабр ила,\nҚиёматни кутгай сабр ила.\nЛизани жодулаб қўйганда бувим,\nОломон «Ёқилсин!» деб қилди талаб.\nҚанча зўр бўлмасин ҳакам уқуви,\nҲеч иқрор бўлмади бувим атайлаб.\nТашланган чоғида чўғдек қозонга\nЎлгудай бақириб бувим солди дод;\nҚора дуд ўрлаган пайти осмонга\nҚузғунга айланиб у қоқди қанот.\nҚанотли сеҳргар, қора бувижон,\nПанжара ортидан ичкарига кир!\nБир бўлак пишлоғу жиндак ширин нон\nКелтириб, бувижон, қорнимни тўйдир.\nМурувват кўрсатгин осилган пайтим:\nЖасадим сиртмоқда чайқалган замон\nХолам чўқимасин кўзимни, айтгин.\nИкки гренадёр — руслар асири,\nҚайтиб келардилар Фарангистонга.\nНомусдан бошини оғди ҳар бири\nҚадам қўиганида, ҳайҳот, Олмонга.\nҲайҳотки, уларни эгди шум хабар:\nАзиз Фарангистон тиз чўкмиш ҳақир.\nҲайҳотки, енгилмиш шундай зўр лашкар,\nЖаҳонгир асирмиш, жаҳонгир асир.\nРостлигин бу гапнинг билгач, икки дўст\nБир-бирин қучоқлаб йиғлашди узоқ.\n«Нақадар азоб — деб бири очди сўз, —\nЭски жароҳатим жазиллар, ўртоқ!»\nЎртоғи дер унга: «Бу қисмат ғаддор,\nЎлимдан қўрқмаймаи, тайёрман, дўстим,\nФақат оилам деб тирикман ночор,\nНорасталаримни қиймайди кўзим.\n«Хотин ҳам, бола ҳам соғ бўлишса, бас,\nЎз кунини кўриб кетади бир-бир.\nЎзга дард қийнайди мени бу нафас, —\nЖаҳолгир асирдир, жаҳонгир асир!\nФақат бир илтимос: кирмай дармонга —\nМен бунда кўз юмсам гар битиб куним,\nЖасадим олиб кет Фарангистонга,\nФаранг тупроғига дафн айла уни.\nНишонга сен алвон боғич ўтқазиб,\nЮрагим устига қўйгин, дўстгинам;\nҚўлимга милтиқни, сўнгра, тутқазиб,\nТақиб қўй белимга қиличимни ҳам.\nҚабрда мен шундай ётайин, зийрак,\nБир муддат мизғиган посбоннамо, —\nТоки отилгунча юзлаб замбарак,\nЖанговар тулпорлар кишнагунча то.\nМозорим устига келса жаҳонгир,\nҚиличлар жаранглаб учқун сочган кун,\nМен сакраб тураман қабримдан абжир —\nЖаҳонгир шонини пок сақлаш учун!»\nЎтиргину эгарга тезда,\nЭй маҳрамим, бўш қўй юганни,\nЎтиб қиру ўрмону туздан,\nҚасрига бор қирол Дунканнинг.\nОтхонага отни боғларкан,\nБолалардан билгин сирини:\n«Узатмоқда қиблагоҳ Дункан\nҚизларидан қайси бирини?»\n«Қўнғир сочни!» — деса болалар\nЎқдай учгин ортингга дарҳол.\n«Заркокилни!» — деса болалар\nЙўлга чиққин шошмай, бемалол.\nЙўл-йўлакай дам бер бедовга,\nДўкондордан сотиб ол арқон.\nБир оғиз сўз айтмай бировга,\nҲовлиқмасдан қайтгин мен томон.\nМен сенсиз қайтмайман бундан, суюклим,\nКўҳнаю қадрдон, олис уйимга,\nКимсасиз, ғамгину ёлғиз уйимга,\nОнам бўсағада ўлтирар ҳар кун,\nЎғлига интизор, йўл қарар ҳар кун.\n«Кет бундан, тунд одам, ўз ҳолимга қўй,\nНафасинг қайноғ-у, қўлларинг совуқ,\nКўзларинг чақнар-у, рангингда ранг иўқ,\nБормайман, хуш ёқар бу сирдош дунё,\nБу гуллар дунёси, серқуёш дунё!»\nСерқуёш дунёю гулларни унут,\nЎргангин сен энди ҳарир либосга,\nКўлингни узатгин жарангдор созга,\nНикоҳ қўшиғини куйла мен учун;\nОламга таратсин ул қўшиқни тун,\n«Донна Клара! Донна Клара!\nСуюклигим, умрим қувончи!\nМаҳкум этдинг мени ўлимга\nМаҳкум этдинг ачинмай сира.\nДонна Клара! Донна Клара!\nҲаёт — гўзал, ҳаёт шириндир!\nҚаърда эса, қоронғу гўрда\nРутубату совуқ ва даҳшат.\nДонна Клара! Эрта тонг билан\nДон Фернандо меҳроб қошида\nСени жуфтим дея атайди,\nАйтасанми мени тўйингга?»\n«Дон Рамиро! Дон Рамиро!»\nСанчилади қалбга ҳар сўзинг,\nСанчилади қисмат юлдузни\nМасхарали тиғидан зиёд.\nДон Рамиро! Дон Рамиро!\nУнут энди қайғуларингни:\nБу дунёда нима кўп — қиз кўп,\nТангри ҳукми айрилиқ экан.\nДон Рамиро, сен арабларни\nЕнгдинг ажиб жасорат билан.\nЎзни енгиб энди ўшанда\nЭрта билан келгин тўйимга».\nОнт ичаман келаман деб, ҳа,\nҲа, рақсга ҳам этаман таклиф,\nХайрли тун, хуш қол тонггача».\n«Хайрли тун!» — Дарча ёпилди,\nХўрсинару пастда Рамиро,\nТош қотганча туради узоқ;\nСўнг ниҳоят сингар зулматга. —\nСўнг ниҳоят тугаб саркаш жанг, —\nТун тахтини эгаллайди тонг\nВа Толедо анвойи боғдек\nУйғонади гуллар қўйнида.\nНайзабозлик қилар кун нури,\nЧерковларнинг юксак қуббаси\nЯрқирайди қуйма олтипдек.\nҒувиллаган ари инидек\nСадо берар қўнғироқхона.\nСамоларга учар муножот\nТангрпларнинг қутлуғ уйидан.\nПастда эса, қаранглар! Қаранг!\nЧиқиб келар шошқин оломон,\nТўлқинланар улкан бир оқим.\nЖўмардлару хонимлар хушвақт,\nТовланади зарбоф либослар.\nОмухтадир арғанун саси.\nЛекин ҳамма йўл берар дарҳол\nҲурмат билан, тавозеъ билан\nЎтсин дея куёву келин —\nДон Фернандо, Донна Клара,\nМана, охир куёв қасрига\nЕтиб келди одамлар мавжи;\nБоболарнинг русмига кўра\nНикоҳ базми бошланди бунда,\nТаомдан сўнг жўмардлар учун\nНавбат келди ўйин-кулгига.\nСезилмасдан ўтиб борар вақт,\nЧўка бошлар замин узра тун.\nМеҳмонларнинг бари рақс учун\nЙиғилдилар зал ўртасида;\nШам нурида минг шамдек ёнар\nТақинчоқлар, заррин либослар.\nТўрдаги хос, баланд курсидан\nЎрин олди куёву келин;\nДон Фернандо, Донна Клара\nШивирлашар назокат билан.\nТўлқннлатар зални тобора\nМеҳмонларнипг суронли мавжи.\nҚўшноғора гумбурлар ўзга,\nБир ўзгача янграйди сурнай.\n«Юрагимнинг ҳукмдори, айт,\nАйт-чи, нечун бу дам нигоҳинг\nҚадалмишдир залнинг бурчига?» —\nАжабланиб сўрайди жўмард.\n«Кўрмаяпсан, наҳот, Фернандо,\nҚора ридо кийган одамни?»\nКуёв эса жилмаяр майин,\n«У—бор-йўғи соя-ку холос!»\nАммо бирдан қўзғалар соя,\nЯқинлашар қоп-қора одам.\nРамирони танир-у, дарҳол\nБош иргатар титраб Клара.\nБу пайт базм чиқади авжга,\nУчқур рақсда жуфт-жуфт меҳмонлар\nАйланади чирпирак бўлиб,\nФарш силкинар, гумбурлар бўғиқ.\n«Дон Рамиро, жон деб сен билан\nРақс тушмоққа мен-ку тайёрман,\nЛекин, айт-чи, нима сабабдан\nПайдо бўлдинг қора либосда?»\nДон Рамиро тиғдек нигоҳин\nКларага санчар жимгина;\nКўл узатиб белига дейди:\n«Буюрдинг-ку келгин деб ўзинг!»\nТурфа жуфтлар аро иккиси\nБир ёввойи рақсда учади,\n«Юзинг ҳатто қордан ҳам оппоқ» —\nДер Клара сирли қўрқувда.\n«Буюрдинг-ку келгин деб ўзинг!» —\nРамиронинг жавоби бўғиқ.\nСирли ёлқин сочади шамлар,\nҚуюқлашар раққослар мавжи,\n«Худди музга ўхшайди қўлинг!» —\nШивирлайди титраб Клара.\nЯна олға учади улар.\n«Оҳ, қўй мени, бўлди, Рамиро!\nНафасингда ўлимнинг ҳиди!»\nТунд ва совуқ унинг жавоби:\nҚизиган фарш тутайди гўё,\nАвжга чиқар ғижжаклар роса.\nХудди афсун сеҳрига банддек\nЁруғ залда айланар барча,\n«Оҳ, қўй мени, қўйвор, Рамиро!» —\nЭшитилар аёлнинг зори.\nЎзгармайди аммо Рамиро:\n«Ундай бўлса, кет, худо ҳаққи!» —\nЁлборади инграб Клара.\nҒойиб бўлар Рамиро изсиз.\nТош қотади донна Клара,\nЮрагида қабр совуғи.\nХаёллари кучсиз қалтираб\nЗимистонга сингади бир-бир.\nТарқалади, ниҳоят, туман,\nОчилади қуюқ киприклар.\nЛекин яна ҳайрат зарбидан\nКўзларини юммоқ истайди.\nАжаб, базм бошидан буён\nЎз ўрнидан жилмабди келин;\nЖўмард эса унинг ёнида\nМеҳр билан шивирлар секин:\n«Нега рангинг оқариб кетди?\nНега бунча нигоҳинг гамгин?» —\n«Рамиро-чи?» — пичирлар келин\nТош қотганча сирли қўрқувда.\nТиришади куёв манглайи,\nИжирғаниб, бир сесканар у:\n«Нечун, хоним, қон ҳақида сўз? —\nТуш пайтида ўлган Рамиро».\nЯрмидан оғди ҳам тун аллақачон;\nОромга бош қўйди сокин Бобилон.\nФақат юксакдаги саройда ёлқин,\nШоҳона даврада тинмайди шовқин.\nУндаги олийшон кошона аро\nБелзатсар базм айлар, авжида сафо.\nМаҳрамлар таъзимда тутар пайдар-пай, —\nТиллодек товланар қадаҳларда май.\nҚадаҳлар жаранглар, маҳрамлар куйлар,\nПодшодан чўчимай кайф билан сўйлар.\nБир пайт шоҳ қизарар юзи ловуллаб,\nМай унинг қонида уйғотар ғазаб.\nСўқир кин дастида кетар ўзидан,\nТангрига ҳақорат ёғар сўзидан.\nГердайиб келтирар яратганга шак,\nМаҳрамлар қийқириб чалади чапак.\nШоҳ мағрур, чимрилиб, силтайди қўлни\nЯҳво меҳробига йўллайди қулни.\nБуюрар зуд бориб олиб келишни\nМуқаддас ул ўлжа — олтин идишни.\nУл қутлуғ идишни тўлдириб, эвоҳ,\nҲаром қўлларига оладию шоҳ,\nСипқорар шаробни турганича тик,\nБақирар, сўнг, сочиб оғзидан кўпик:\n«Сен, Яҳво, маҳкумсан мазахга мангу, —\nБобилон подшоси — менинг ҳукмим шу!»\nШу сўзлар оғиздан чиқар-чиқмас, боқ,\nБир қўрқув ҳис қилди юрагида шоҳ.\nҚийқириқ, қаҳқаҳа дафъатан сўнди.\nҚабристон жимлиги даврага қўнди.\nБоқ, ё раб! Шу маҳал чиққандек қордан\nБир қўл ўсиб чиқди оппоқ девордан,\nСўнгра ёза кетди деворга мажҳул,\nЧўнг, олов ҳарфларни қиялатиб ул.\nМурдадек қотганча, оқариб юзи,\nДириллаб титради подшонинг тизи.\nМаҳрамлар юраги базўр урарди,\nБазм аҳли ваҳм ичра қотиб турарди.\nДонолар, рамоллар чорланди, ҳайҳот,\nОлов сўз сирини билмади ҳеч зот.\nБелзатсарни эса омад тарк этди:\nЎша тун қуллари чавақлаб кетди.\nМана, келар миннозенгерлар\nТўп-тўп бўлиб шеър баҳси учун.\nШоир аҳли майдонга кирар,\nЗап беллашув бўлади бугун!\nЖўшқин хаёл, оловёл хаёл\nМиннезенгер учун тулпордир.\nУнга санъат қалқондек қурол,\nУнинг сўздан қиличи бордир.\nТегу тахтли хонимлар бугун\nҒурфаларда ёнар мисли чўғ.\nФақат йўқдир юзлари гулгун.\nАсл соврин улар ичра йўқ.\nГар ўзгалар чиқса майдонга\nЕнгмоқ учун от қўйиб соғлом,\nМиннезенгер азалдан қонга\nБўялгандир қалбан батамом.\nКуйлаб-куйлаб, юрак қонидан\nБуюк қўшиқ яратган куни,\nАста чиқиб гул маконидан\nҒунча оғиз шарафлар уни.\nРангпар Ҳайнрих ўтар бесазо,\nТашлар Ҳедвих дарчадан нигоҳ.\n«Ё раб! — дейди қичқириб барно, —\nМунча рангпар, бамисли арвоҳ!»\nШунда Ҳайнрих кўтариб кўзин,\nТашлар Ҳедвих томонга нигоҳ.\nЎша кундан Ҳедвихнинг ўзи.\nРангпар эрур бамисли арвоҳ.\nГўзал Ҳедвих энди фархунда,\nҲар кун ташлар дарчадан нигоҳ\nВа қучади Ҳайнрихнн тунда\nЧиққан пайти қабрдан арвоҳ.\nҚадим нақл ёдимда доим,\nЯнграб турар ул ғамгин наво:\nЖўмард йигит аҳдида қоим,\nМаҳбубаси, лекин, бевафо.\nУ не қилсин! Нопок дилдорга\nМажбур боқар нафратли кўзи,\nУ чидолмас аламга, орга,\nЎз ишқидан уялар ўзи.\nЛекин тайёр зарба бермоққа,\nРақибларни бўягай қонга:\n«Севгилимни нопок демоққа\nАзм этганлар чиқсин майдонга!»\nУ ҳаммани жим қилар, ё раб,\nЎз дардига етмайди кучи;\nЮрагини тешгай шу сабаб\nНайзасининг чархланган учи.\nМен мачтага суянганимча\nТикиламан бир-бир мавжларга:\n«Алвидо, эй, жонажон Ватан!\nУчқур кемам чиқди сафарга!»\nАна, гўзал ёримнинг уйи,\nДарчасида ўйинқароқ нур.\nМен қанчалар тикилмай, аммо,\nҚўл силкимас ҳеч кимса бир қур.\nКўз ёшларим, бас энди, тўхтанг,\nКўзларимга тутмангиз парда!\nСақлан, сақлан, бемор юрагим,\nТорс ёрилиб кетма дардлардан!\nПушаймон Ҳақида Қўшиқ\nЖаноб Ульрих боради танҳо,\nБарглар яйрар, шовуллар ўрмон,\nКўзи тушар япроқлар аро\nЯширингаи қизга ногаҳон.\nЎз-ўзига дейди бой: «Эвоҳ,\nМенга таниш бу гулгун сиймо.\nГоҳо овда, гавжум жойда гоҳ\nПайдо бўлиб имлар доимо.\nИкки гулбарг каби лаблари\nМулойиму майин, беғубор.\nСўзларининг, ва лекин, бари\nГоҳо туссиз, гоҳида маккор.\nМўрча миён оғзи сулувнинг,\nАтиргулдай бағоят зебо,\nМаккор барги остида унинг\nҚора илон вишиллар аммо.\nУнинг момиқ юзида нафис\nКулдургичи — чуқурчаси бор,\nЧуқурчамас, у жардир тагсиз.\nКўнгил ўзин отишга тайёр.\nЗар кокили гўзал бегумон,\nГўзал бошга безакдир, кўркдир,\nКокил эмас, муғомбир шайтон\nҚасдим учун тўқиган тўрдир.\nКўзларида чўғ бор зангори,\nТўлқинланар мовий нур титраб.\nЭшигига дўзахнинг бориб,\nКелдим дебман жаннатга, ё раб!»\nБарглар титрар, инграйди ўрмон.\nЎзга арвоҳ бўлади пайдо,\nТикилади рангпару нолон.\nМени жондан севган онам бу!\nГоҳ қилиғ-у, сўзим билан гоҳ\nУнга доим келтирдим қайғу!\nОҳ, қанийди, меҳрим кўз ёшин\nКўтарсайди бир зумга бошин,\nБерар эдим юрак қонимни!»\nЖаноб Ульрих боради секин,\nКеч ҳам қўнар ўрмонга шошиб.\nБарглар аро бир овоз, лекин,\nШом елига келар мингашиб.\nЎз овозин бой танийди тез,\nАкси садо бу сўзлар бешак,\nМайна қилар шўх қушлар шу кез\nЧирқиллашиб, чалишиб ҳуштак:\n«Жаноб Ульрих зап қўшиқ куйлар,\nПушаймон деб қўшиқ аталар.\nБир қўшиқки, тугаса агар\nЯна бошдан дарҳол қайталар».\nҚадимги Романсни Куйлаган Хонанда Аёлга\nЁдимдадир, сеҳрлаб мени\nКўз олдимда ярқ этдинг илк бор!\nЯнграр экан азиз оҳанг, оҳ,\nЮрагимда турдию титроқ\nЁш қуйилди кўзимдан ногоҳ, —\nКетмиш эди мендан ихтиёр.\nҚайтган каби энг ширин тушим,\nБолалигим бўлди намоён;\nШам нурида ним ёруғ хонам,\nШивирлайди художўй онам,\nЭртак билан андармон мен ҳам,\nТашқарида ғувиллар бўрон.\nЖонланади ғаройиб эртак,\nТарк этади қабрин ҳар жўмард;\nРонсевалда бошланади жанг,\nРоланд тортар айилни таранг,\nУчиб борар ботирлар, қаранг,\nУлар ичра Ганелон номард.\nУ жўмардга қилар хиёнат,\nБеҳол Роланд сўнг бор жаҳд этар,\nҚўл чўзади базўр бурғуга,\nКейин кетар сўнгги уйқуга,\nБуюк Карл ботар қайғуга\nВа тушим ҳам сўнгига етар.\nБирданига гувиллар олқиш,\nМен ўнгимга қайтаман дарҳол.\nЧекинади ажиб афсона.\n«Яша!» дейди ҳамма мастона,\nТаъзим қилар ҳаммага аёл.\nДукатлар Ҳақида Қўшиқ\nДукатларим, олтин дукатлар,\nҚайлардасиз? Берингиз хабар!\nДўстингизми олтин балиқлар,\nМаконингиз энди денгизми,\nЁ дўст бўлиб олтин гулларга\nЁ дўст бўлиб олтин қушларга\nМовий кўкда чарх урармисиз,\nГала-гала шод юрармисиз?\nЁ дўст бўлиб, олтин юлдузлар\nДаврасида сочармисиз нур —\nТунги кўкдан қиқирлаб масрур?\nОҳ, дукатлар, олтин дукатлар,\nТополмадим, қайга қочгансиз:\nНа ям-яшил адирда борсиз,\nНа чарх урган қушларга ёрсиз,\nНа кўклардан ёғду сочасиз, —\nПўлат сандиқ қамалидасиз!\nПадерборн Даштидаги Суҳбат\nЭшитдингми, олисда садо —\nҒижжак янграр, янграйди шўх соз?\nДавра қуриб хўб, нозик адо\nҚизлар рақсда этади парвоз.\n«Эҳ, дўстгинам, яхши тинглаб боқ,\nУ ғижжакнинг овози эмас;\nЧўчқачалар чийиллар бу чоқ,\nЧўчқаники хўриллаган сас».\nЭшитдингми янгроқ бурғуни?\nМард овчилар чопар ўрмонда,\nНай чалади ёйиб сурувни,\nЧўпон йигит ўтлоқ томонда.\n«Эҳ, дўстгинам, тингла яхшироқ,\nБурғу ҳаммас, най ҳам эмас бу;\nЧўчқаларга кўтариб таёқ\nЧўчқабоқар солади ҳай-ҳув».\nЭшитдингми қўшиқни, дилшод,\nХушовозлар жаранглайди жўр?\nФаришталар қоқишиб қанот,\nҚарсак ила олқишлар масрур.\n«Эҳ, азизим, сер сол, жим қолиб,\nФариштамас улар ҳеч қандай!\nҒозларини олдига солиб,\nҚўшиқ айтиб ўтар болакай».\nЭшитдингми, айт, қўнғироқни? —\nБир дилтортар сеҳрли садо!\nЧерков бонги аҳли қишлоқни\nИбодатга чорлар руҳафзо.\nЭҳ, дўстгинам, у жўн қўнғироқ,\nҲар кун янграр моллар бўйнида —\nБошларини силкитгани чоқ\nМолхонанинг зулмат қўйнида».\nКўрдингми, боқ, ўртиги ҳарир\nБир нозанин менга силкир бош?\nУ — севганим, тенгсиз дилбардир,\nҚувончидан кўзларида ёш.\n«Эҳ, дўстгинам, сенга имлар, боқ,\nЎрмончининг қари хотини;\nҚилт-қилт қилар — боши қалтироқ,\nМаймоқланар тез-тез қоқилиб».\nХаёлпараст, деб мендан бу пайт\nКулсанг, майли, қилмайман парво!\nҲеч алдаши мумкинми, хўш, айт, —\nМен кўксимда асраган дунё!\nЕримиз бамисли каттакон бир йўл,\nБиз эса доимо унда йўловчи.\nГоҳ отда, гоҳ яёв — шошамиз нуқул\nБамисли овини қувлаган овчи.\nЎтаркаи имлаймиз, берамиз савол,\nРўмолча силкиймиз фойтундан гоҳо;\nБаслашмоқ, қучишмоқ истаймиз мудом,\nБир зум тек турмайди отимиз аммо.\nБекатда сен билан учрашдик ногоҳ,\nГўзал хулқ шаҳзода Александр, биз.\nПочтачи бурғуни чалар-у, эвоҳ,\nДарҳол айрилмоққа яна мажбурмиз.\nКелганда баҳорий ёруғ кундузлар\nКуртаклар барг ёзар, ғунчалар кулар;\nТўлин ой сочади кумуш ёғдулар,\nОсмонни тўлдирар шаффоф юлдузлар;\nУл шаҳло кўзларки, куйлаган пайти\nЮрагим тубидан отилар байтим —\nВа лекин қўшиғу гулу юлдузлар,\nТўлин ой, қуёшу гўзал ул кўзлар\nҚувонч бахш этмасин бизларга қанча,\nБу фоний дунёда бари вақтинча.\nА. В. Шлегелга\nЭгнида бели тор рапрап оқ кўйлак,\nЮзлари бўялган, серқилиқ, там-там,\nЭтиги қўштумшуқ, ўртиги кўркам,\nАрибел, бошида чўққайма турмак.\nШунақа ясаниб келди оқбилак,\nСохта илҳом бир пайт қошингга хуррам.\nАммо сен бормадинг бу йўлдан беғам,\nДолғали қисматни ҳис этдинг бешак.\nСўнг қадим саҳрода сен кўрдинг қаср,\nҚаср нчра сеҳрли уйқуга асир,\nЁтарди юзларн мармардек барно.\nУ сен деб уйғонди, сочди гул исин, —\nОлмоннинг ҳақиқий илҳом париси\nБағрингга ташланди яйраб руҳафзо!\nОнам Фон Гелдерн Қизи Б. Ҳайнега\nБошимни тутаман доимо мағрур,\nҲеч қачон енгилмас ўжар идроким;\nҚиролнинг қошида туриб ҳаттоким\nКўзимни мен ерга олмайман бир қур.\nМен яна, онажон, таъкидлай масрур:\nБўй эгмам ҳеч кимга тирикман токим!\nВа лекин қошингда, жилмайганча жим,\nБош букиб тураман доимо махмур.\nУл сенинг руҳингми — келади ғолиб?\nУл сенинг руҳингми — ғулғула солиб,\nЁритар қалбимни чақин мисоли?\nБошимни эгаман доим, эҳтимол,\nКелтирганим учун сенга кўп малол,\nКечирганинг учун барини дарҳол?\nСавдойи хаёлда сени тарк этдим,\nАйланмоқ истадим бутун дунёни,\nИзладим ўйимда кулган барнони,\nМуҳаббат лаззатин тотай деб кетдим.\nМуҳаббат изладим, кўксимни ситдим,\nҚоқдим ҳар эшикни тилаб вафони:\nАммо мен доимо фақат жафони\nВа совуқ нафратни кўриб қон ютдим.\nМуҳаббат изладим ҳар кўйда йиғлаб,\nТопмадим, афсуски, бағримни тиғлаб\nВа қайтдим мен уйга бемор оқибат.\nЎшанда сен чиқдинг қучоғинг очиб,\nКўзингда чақнарди инжулар сочиб\nМен узоқ излаган буюк муҳаббат.\nҲ. Ш. га\nАжиб китобчани очганим заҳот\nМени бот қутлайди ул таниш жаҳон,\nБебаҳо суратлар бўлиб намоён,\nБолалик кунларга учар хотирот.\nУл юксак жомеъни кўраман мен бот,\nКўкка бош уради олмоний имон,\nАрғанун садоси жаранглар комрон,\nМулойим овозлар жўр бўлар кушод.\nКўраман жомеънинг ёвларини ҳам,\nКорчалон пасткашлар ҳални ўчирар, —\nНақшинкор гулларни тирнаб, кўчирар.\nМайлига, ёпишиб эманга бу дам\nЯм-яшил баргларни юлсинлар, бироқ,\nЯна баҳор келса кўкаргай япроқ!\nХристиан Зёте Учун Нақшин Сонетлар\nЭгилиб тақмайман тўнкага гултож\nОлтинга беланган бўлса ҳам агар:\nҚўлимни чўзмайман бойга таъмагар,\nНомардга ўзимни қилмайман муҳтож.\nМен бузуқ аёлга очмайман қулоч\nФаҳшини яширса ҳамки безаклар;\nАйбдор қилмайман, оломон магар\nТакаббур ҳокимга сезса эҳтиёж.\nБиламан, чўрт синар мағрур, чўнг эман,\nНавда-чи, қутилар эгилиш билан, —\nТабиат ҳайқириб, турганда бўрон.\nНавданинг қисмати, ва лекин аён:\nБир куни у ҳасса — силлиқ, ялтироқ,\nЁ кўйлак чангини қоқувчи таёқ!\nБир ниқоб келтиринг, энди мен кияй,\nЧапани бир ниқоб, тўпори ниқоб;\nАртистча безакдор, қимматли кимхоб\nНиқобни энди мен буткул ирғитай.\nОддий сўз, жўн одат берингки шундай,\nГуноҳкор бандадек қилайин хитоб\nВа гўзал қочирим, киборий одоб,\nСохта қилиқлардан бош олиб кетай.\nНиқоблар базмига кирдим чамаси,\nОлмоннинг қироли, роҳиб, жўмарди\nМасхарабозлардек хўп айланарди.\nЁғоч тиғ ўқталди менга ҳаммаси.\nҲазил бу. Чунки мен битта зарб уриб,\nНиқобларни фиртсам қочарлар қўрқиб.\nКуламан — кўзимга бузоқдек ҳар дам\nБақрайган нодоннииг устидан мен жим;\nКуламан — гирдимда менинг мулойим\nАйланиб, ҳидлаган қув тулкидан ҳам.\nКуламан — ўзимга билимдон ҳакам\nСанаган такаббур маймундан доим;\nКулгили — заҳрини яширган хоин\nМардликдан бебаҳра ул овуз одам.\nЗеро бахт уйининг бебаҳо, порлоқ\nҒазнасин бешафқат тақдирнинг қўли\nИрғитган пайтида оёқ тагига\nВа кейин покиза мард юрагига\nТиғ уриб тилганда, онг яхши йўли —\nБарини устидан қаҳқаҳа урмоқ\nСавдойи бошимда айланар эртак,\nЭртакки, қўшиқ бор унда бирам чўх.\nБу қўшиқ ичра бор бир қиз мисли чўғ —\nЛовуллаб яшайди, сочи жамалак.\nУл гўзал қизчада бор эрур юрак,\nЛекин, ул юракда, афсус, севги йўқ,\nУл юрак бир парча муз каби совуқ,\nҚаърида кибр бор — на ҳис, на истак!\nБоқ, гувлар бошимда эртак сас бориб.\nУндаги қўшиқчи солади қўрқув,\nҚиз эса қиқирлар аста, бошафқат.\nТинчирми бу азоб бошимни ёриб, —\nАқлдан озмасам бўлди мен, ёҳу,\nРўй бериб фожиа, ҳақиқий даҳшат!\nОсуда, ғамнишин оқшом чоғлари\nГоҳ янграр ул олис, ул унут наво,\nЮзимда кўз ёшим бир оқар дарё,\nЯна қон сочади юрак доғлари.\nСуюкли ёримнинг гул ёноқлари\nСеҳрли кўзгуда бўлади пайдо,\nЛоларанг нимчада, ловуллаб зебо,\nСукунат қўйнида иш тикар пари.\nЎрнидан шарт туриб мана, ногаҳон\nБир тутам тилларанг кокилин шу вақт\nШарт кесиб узатар менга, — бу не бахт!\nВа лекин чанг солар бахтимга шайтон,\nЎшал зар кокилдин ясаб у чилвир\nМени, неча йилки, судрайди, қилвир!\n«Мана, бир йилдирки, тенгсиз гулрухсор,\nСен ўпич бермайсан учраган чоғинг».\nСўзим тугамаёқ ғунча дудоғинг\nЛабимга ёпишди чўғдек, интизор.\nСўнг юлиб узатдинг кулиб, бахтиёр,\nДарчанг остидаги мирта бутоғин.\n«Солгину бир сиқим баҳор тупроғин,\nЎтқаз гултувакка», — дединг ишвакор.\nЙилларни йил қувди. Бир сиқим тупроқ\nУл хазон миртадан ёдгор чиринди;\nЛабим ҳам унутди бўсанг тотин, боқ.\nБоқ, яна ул уйга келдим боумид,\nТун бўйи тикилиб кўзларим тинди,\nФақат тонг отарди, кетдим ноумид.\nСақлангил, дўстгинам: алвасти афтдан,\nУндан-да хавфлироқ, лекин, малакрўй.\nУлардан бирини севдиму беўй,\nКўксимда панжани сездим дафъатан.\nСақлангил, дўстгинам, бир хавфдан:\nҚари мушукдан ҳам ёши ёвуз ҳўй.\nЎлардан бирига бўлиб жустижўй,\nЮрагим тирпалди жезтирноқ кафтдан.\nОҳ, гўзал, қув чирой, сеҳрли дилдор!\nМен шаҳло кўзларга алдандим наҳот?\nЮракни тирнамоқ мумкинми, ҳайҳот?!\nОҳ, мушуккинамнинг майин панжаси!\nСизларни лабимга гар боссам бир зум,\nЮрак қон бўлса ҳам бахтлиман ўзим!\nСен кўрдинг, курашдим нозик дид мушук\nҲамда кўзойнакли лайчалар билан;\nПокиза номимни қоралаб тубан,\nИшимга доимо тиқдилар тумшуқ.\nСен кўрдинг, ташланди майдакаш, шумшук,\nАҳли масахарабоз менга дафъатан;\nСен кўрдинг қон оқди минглаб ярадан —\nҚалбимга ёпишди неча юз зулук.\nСен турдинг мустаҳкам минордек ҳар чоқ,\nБошинг — бўрон пайти нурафшон маёқ,\nЮрагинг мен учун бўлди бандаргоҳ.\nБандаргоҳ йўлида хатар улкандир\nМайли, оз кемалар унга киргандир\nВа лекин кирганлар топгайлар паноҳ.\nКўзимга ёш келса, йиғлардим зеро,\nКўкларга учардим соғ бўлсам албат.\nЙўқ, бўлар мумкинмас судралмоқ қисмат,\nЯшайман илону чаёнлар аро.\nҲаётим қилсайдинг агар пурзиё\nУчардим гардингда мен, моҳи талъат,\nҚайноқ нафасингни симириб фақат, —\nЙўқ, булар мумкинмас, юрагим танҳо.\nБу танҳо, бу бемор юракдан, эвоҳ,\nҚон оқар, сезаман: кетмоқда мадор,\nКўзларим олдини қора босмоқда.\nОлислаб бораман сирли титроқда,\nТуманли масканда қўл чўзар бедор\nБағрига босай деб мени бир арвоҳ.\nМен кезаман тунги ўрмонда,\nОрзуларим юртидир ўрмон.\nЛатофатли, сирли қиёфанг\nУнда мени тарк этмас бир он.\nАйт, бу — ҳарир ўртигингми ё\nЮзгинангнинг ўзими, гўзал?\nЭҳтимол у — дарахт оралаб\nОйдан тушган самовий бир ҳал?\nБалки бу мен — жимликни бузган\nКўз ёшимнинг томчиларидир?\nБалки у сен — йиғлаб бесазо\nМенга ҳасрат қиларсан бир-бир?\nБўм-бўш, жим-жит денгиз соҳилин\nТун пардаси қоплаб бир замон,\nОй боққанда булут ортидан\nМавжлар сўрар шивирлаб ҳайрон:\nАйт, тентакми анави одам,\nЁ ошиқми, ким бўлди ўзи —\nБир қарасанг, яйрару кулар,\nБир қарасанг ёш тўла кўзи.\nАйёрона чарақлаб шунда\nОй шивирлар энгашиб яқин:\n«У ҳам тентак, ҳам ошиқ эрур,\nБоз устига шоирдир тағин».\nҲаволайди бир кумуш чорлоқ,\nГоҳ тўш уриб мавжга овора,\nГоҳ юксалар тўлқинлар узра;\nОй баландлаб борар тобора.\nНаҳанглару скат — балиқлар\nСув юзига чиқар ошкора,\nЧорлоқ эса гоҳ юксак, гоҳ паст;\nОҳ, азизам, эй фоний қалбим,\nСен ҳадикдан, ғамдан садпора:\nШундоққина яқин совуқ қаър,\nАнгладимки, суюклиман мен,\nСен севасан жону дилингдан;\nЛекин рости, бир чўчиб тушдим\nИзҳорингни тинглаб тилингдан.\nМен куйладим тоғларга чиқиб,\nҚўшиқ айтдим яйраб, жўш уриб.\nМен йиғладим бориб денгизга\nҚуёш чўккан ҳудудни кўриб.\nЮрагим ҳам худди қуёшдек\nЛовуллайди ёғдуга тўлиб,\nУ ҳам чўкди ишқ денгизига\nУлкан бўлиб, гўзал чўғ бўлиб.\nБизга ажиб қизиқиш билан\nБўйнин чўзиб мўралар чорлоқ;\nЧунки ақиқ дудоқларингга\nМен шавқ билан босганман қулоқ!\nУнинг жуда билгиси келар\nНе гаплигин иккимиз аро:\nДудоқларинг не билан машғул —\nСўз биланми, бўса билан ё?\nАммо қалбда қандай талотум? —\nБилгим келар жон деб ўзим ҳам:\nНе ажабки, бўсалар — сўзга,\nСўз бўсага айланар бу дам!\nУ кийикдек мендан хавфсиниб,\nТошдан-тошга отилди енгил!\nҒувиллаган тоғ шамолидан\nТўзғиб кетди тилларанг кокил.\nУнга етдим тоғ четида мен, —\nСоҳил бўлмиш тикка қояда.\nУнинг аччиқ, шахт гапларига\nШирин сўзлар айтдим ғоятда.\nСўнг ўлтирдик Осмон остида,\nШундоққина жаннатга ёндош;\nБу пайт сувнинг қора қаърига\nСекин-секин ботарди қуёш.\nВа ниҳоят мавжлар қаърига\nБуткул чўкди гўзал нур, мана.\nДолғаларни унинг ўстидан\nҚувиб денгиз қилди тантана.\nМотам тутма қуёшга, жоним!\nНур йитмади денгиз қаърида;\nШу лаҳзадан бошлаб ҳам ўзи,\nҲам бор тафти менинг бағримда!\nШу чўққида қуриб бутхона\nТоат билан хушлайлик руҳни, —\nБиз учинчи Аҳд ул-жадидга\nБерилайлик қувиб андуҳни!\nЭнди қалбнинг икки хил феъли\nҲақидаги миш-мишлар битди.\nБу кунларда гуноҳдан чўчиб\nТағин қийнаш одати йитди.\nИлғадингми, тангри саси бор\nБу кўпирган тубсиз қаър аро?\nКўряпсанми осмонда унинг\nМинглаб шами сочмоқда зиё?\nБор мавжудот ичра тангри бор,\nТангри билан борлиқ гўзал, ҳур.\nТангри — зулмат, тангри нур, ҳаёт,\nТангри — бизнинг бўсалар эрур.\nМилтиллайди митти юлдузлар\nДенгиз узра тунга қасдма-қасд.\nГоҳ-гоҳ чўзиқ пишқириқ саслар\nКелар очиқ денгиздан элас.\nСовуқ Шимол аёзи ўйнаб\nМавжлар сочин тарар туманда,\nШундай кўпчиб арғанун найи\nРақс тушади ҳар гал чалганда.\nЧерков куйи чирмашиб кетар,\nУлар сирли Арши аълога,\nЮлдузларга жаранглаб етар.\nЮлдузлар-чи, тобора чақнаб\nУлканлашар, рақс тушар шаддод\nВа поёнсиз бўшлиқда кезар\nХудди улкан қуёшдек озод.\nДенгиз арзин тинглару осмон,\nЖўр бўлади ёввойи куйлаб,\nЧақнаб учар олов булбуллар\nНурга чўмган меҳварлар бўйлаб.\nДенгиз қаъри, осмон гумбази\nСурон ичра қоришиб порлар,\nҚалбни буюк омухталикка —\nБўронларнинг қўйиига чорлар.\nБари шарпа, бари омонат:\nБўсалар ҳам, ишқ ҳам, ҳаёт ҳам!\nИшонасан сенгина фақат,\nМангу дея уларни, эркам!\nБизники деб неники севсак,\nБари ёлғон, оний бир рўё,\nУнутгайдир барини юрак,\nКўз уйқуга кетгай бепарво.\nСоҳилда бир қиз туриб\nТикади кўкка нигоҳ,\nЛовуллар экан ғуруб\nХўрсиниб чекади оҳ.\n«Қайғурма, қизча! Бу ҳол\nҚуёшга одат мангу:\nҚаршингда чўкиб беҳол,\nБалқийди ортингдан у».\nМенинг кемам, қора елканим\nУчиб борар тўлқинлар аро;\nБилиб туриб азобларимни\nТўхтатмайсан қийноқни асло.\nШамол каби бебурд юрагинг,\nГоҳ бундаю, ундадир гоҳо;\nУчиб борар тўлқинлар аро.\nПаст кетдингки шунчалар, охир\nОдамларга айтишдан қочдим.\nАммо чиқиб очиқ денгизга\nБалиқларга сирингни очдим.\nИстардимки, ер узра сени\nВафодорга мудом йўйсинлар.\nАммо денгиз кенгликларида\nБебурдлигинг билиб қўйсинлар.\nКўчган тоғдек солиб ғулув,\nУлканлашар улар тинмай\nКўтариб сурон, —\nБалки бизга кўмак бергай\nМен хаёл сураман соҳилда чарчоқ,\nМох босган қояда ўлтириб ёлғиз.\nШамол ғувиллайди, қичқирар чорлоқ,\nТўлқинлар сапчийди, қутурар денгиз.\nЁнимда бор эди не-не гулжамол,\nДўстларим давраси бор эди тенгсиз,\nАйт улар қайларда?.. Ғувиллар шамол,\nҒуруб ёниб, денгиз бўшлиғи\nАлангага чулғанди бутун.\nВужудимни донгизга беринг,\nБиродарлар, мен кўз юмган кун.\nМен денгизни севдим доимо,\nУ дўст эди менга бегумон,\nҚасирғали бир туйғу билай\nБахш этарди қалбимга дармон.\n"http://www.kutubxona.com/wiki/index.php?title=Haynrih_Hayne._Yoshlik_iztiroblari_(she’rlar)_/_Kiril&oldid=16332" dan olindi\nTurkumlarAsarlarOlmon adabiyotiRomantizmHaynrih HayneShe’riyatKitoblar\tAdabiy Shakllar


Ўзбекистон меҳнат бозорида ўз эҳтиёжига яраша даромадли иш топа олмаётган қишлоқ ёшлари кўпинча хорижий давлатларга мардикорликка кетишга мажбур бўлмоқдалар.\nШу кунларда Ўзбекистонда “Қишлоқ тараққиёти ва фаровонлиги” йили муносабати билан турли тадбир ва конференциялар ўтказилмоқда.\nКуни кеча Наманган вилоятида ҳам “Қишлоқ ёшлари манфаатларини таъминлашнинг долзарб вазифалари” мавзусидаги конференция ўтказилди.\nТадбир ташкилотчиларидан бирининг фикрича, Намангандаги бир миллион уч юз мингдан зиёд ёшлар доим маҳаллий ҳокимликлар эътиборида.\n- Конференциянинг асосий мақсади қишлоқ ёшлари манфаатларини таъминлаш, қишлоқ ҳудудларида таълим сифатларини ошириш, янги иш ўринларини яратиш, қишлоқларда тадбиркорлик, фермерлик ҳаракатини ривожлантириш бўйича белгиланган вазифаларни Наманган вилоятидаги ижросини муҳокама қилишга қаратилди.\nШунингдек, мазкур вазифаларни тўлиқ амалга оширилишини таъминлашда маҳаллий ҳокимлик органлари ва фуқаролик жамият институтларининг ўзаро ҳамкорлигини кучайтириш мақсадида конференция ўтказилди.\nКонференция доирасида меҳнат ярмаркаси ҳам ўтказилди. Ярмаркада вилоятдаги 39 та корхона ва ташкилот уч юздан ортиқ бўш иш ўринлари билан иштирок этди. Шу куннинг ўзида 115 нафар ёш йигит-қиз иш билан таъминланди, деди конференция ташкилотчиларидан бири.\nБу каби конференциялар мамлакатнинг бошқа вилоятларида ҳам ўтказилиши режалаштирилган.\nRegion.uz интернет нашрининг ёзишича, “мамлакатда ёшларнинг ҳуқуқ-манфаатларини ҳимоялаш, уларни иш билан таъминлаш, даромади ва фаровонлигини ошириш, саломатлигини асраш, тиббий маданиятини ошириш, таълим-тарбия тизимининг моддий базаси ва сифат даражасини кучайтириш аъло даражада”.\nЛекин биз суҳбатда бўлган бир гуруҳ қишлоқ ёшлари бугунги кунда мамлакатда ёшларга нисбатан эътибор, ўзбек расмийлари айтгани каби, рисоладагидек эмаслигини айтадилар. Иккита коллежни битирган хоразмлик 25 ёшли Нигина ҳам шу фикрда.\n- Қишлоқ ёшларига давлат томонидан эътибор катта дейилади. Лекин ҳеч қандай эътиборни биз кўрмадик. Қаердан иш топасан? Қандай яшайсан? Бу нарса ҳеч кимни қизиқтирмайди. Бу билан бирор кимсанинг иши йўқ. На маҳалла йиғинлари, на ҳокимият - ҳеч кимнинг ёшлар билан иши йўқ.\nМен ўзим иккита коллежни битказдим. Лекин ҳеч қаердан иш топа олмадим. Энди тирикчилик учун оиламиз билан Россияга мардикорликка келдик, дейди хоразмлик Нигина.\nЖиззахлик 21 ёшли Нусратхон эса иш топа олишига кўзи етмай, ўз орзусидан воз кечган. У иқтисодчи бўлиш ниятида эди. Лекин бугунги кунда Жиззах давлат педагогика институтида таҳсил олаяпти.\nНусратхон ёшлар манфаатлари ҳимояланмагани, ёшлар ўз ҳолига ташлаб қўйилганини айтади.\n- Бу йил феврал ойларининг охирида эди шекилли, Жиззахдаги педагогика коллежида бўш иш ўринлари ярмаркаси ўтказилди. Бу йил ҳисобига билганим шу, холос. Маҳаллий хокимликлар томонидан ёшлар учун қилинган бошқа бирорта тадбирни эшитганим йўқ. Кейин мен ёшлар учун қилинаётган тадбирларнинг натижасини кўрганим йўқ. Булар фақат номига ўтказилади, дейди Нусратхон.\nХоразмлик 22 ёшли Асадбек мактабни тугатгач, институтга кириш орзусида эди. Лекин мактабни битиргандан буён Асадбек мардикорлик билан шуғулланишга мажбур бўлаяпти.\n- Мактабни битказгандан кейин қишлоқ ёшлари ҳолидан ҳеч бир ташкилот хабар олмайди. “Ўзинг учун ўл етим!” буёғи.\nБизнинг синфимизда ўғил болалар сони ўн саккизта эди. Мактабни битиргач, ҳеч бири институтга кира олмади.\nҲозирда ўн беш нафар синфдошим Россияда мардикорлик қилаяпти. Бизга бирорта ташкилотдан “нима қилаяпсан, ҳолинг нима?” деб келганини эслай олмайман, дейди Асадбек.\nРасмий маълумотларга кўра, ўтган йили “Ёшлар йили” давлат дастурини ҳаётга татбиқ этиш учун Ўзбекистонда 1 триллион 248 минг сўмдан ортиқ маблағ сарфланган.\n“Қишлоқ тараққиёти ва фаровонлиги йили” давлат дастури доирасида ҳам ёшлар, айниқса, қишлоқ ёшлари учун кенг кўламли ишлар амалга оширилиши режалаштирилган.


Совутгич омборларни лойиҳалаш | Server-Service\nСовутгич омборларини лойиҳалаш бўйича Server Service компаниясига кўп мурожаат қилишади.\nБизнинг малакали мутахассисларимиз:\nмева ва сабзавот омборларига;\nденгиз маҳсулотлари, гўшт ва паррандалар;\nянги узилган гуллар, винолар, табиий мўйнадан тайёрланган буюмлар;\nярим тайёр маҳсулотлар ва нон маҳсулотлари учун совутгич омборларини лойиҳалаштириб беради.\nБундан ташқари сўнгги вақтларда оммавий тарқалган “бошқарилувчи газ муҳити камераларини лойиҳалаш” хизматларини бизда буюртма беришингиз мумкин.\nСовутгич камерасини лойиҳалашга буюртма бериш учун, таклиф этилган сўровнома шаклини тўлдиринг. Иложи борича ҳамма саволларга жавоб беришга ҳаракат қилинг. Сизнинг жавобингизга кўра, мутахассисларимиз сиз ўйлаган совутгич камераси лойиҳасини ишлаб чиқишади.\nТўпланган маълумотлар асосида иш бошланади. Лойиҳалашда музлатгич (совутгич) камерасини нима мақсадларда ишлатилиши ва жойнинг иқлимини ҳисобга олиш керак. Хомаки лойиҳа тасдиқдан ўтгач, мураккаб ҳисоблашлар ва ускуна танлаш бошланади.\nКомпаниямизнинг лойиҳачилари – катта иш тажрибасига эга мутахассислар бўлиб, ҳар хил мураккабликдаги лойиҳаларни ишлаб чиқа оладилар. Чизмаларга тушунтириш хатлари, сметалар ва турли хил диаграммалар бириктирилади.\nServer Service – турли-туман хизматларни кўрсатувчи кўп тармоқли компаниядир. Биз лойиҳани ишлаб чиқиш ва уни амалга ошириш билан шуғулланамиз. Бизга қўнғироқ қилинг: (71) 207 33 32


hidoyat.uz – “Мовароуннаҳр” нашриётининг сайти - Қон босимингиз қандай?\nҚон босимингиз қандай?\nХафақон, яъни, гипертония юнонча “hyper” – ортиқча, “tonos”– таранглик, босим деган маъноларни англатиб, артeриал қон босимининг ошиши билан кечадиган касалликдир. Бу хасталик ҳозирги кунда дунё аҳолиси орасида ўн саккиз ёшдан катталарда ҳар тўрт кишидан бирида учрайди. Маълумотларга кўра, ўттиз ёшгача бўлган одамлар орасида ўн фоиз, қирқ ёшдан ошганларда йигирма фоиз, эллик ёшдагилар орасида ўттиз беш фоиз, олтмиш ёшлиларда қирқ тўрт фоиз, саксон ёшдагилар орасида олтмиш фоиз, етмиш саксон ёшдан ошганлар орасида гипертония саксон фоизни ташкил қилмоқда. Кўп беморларда қон босими кўтарилиши белгиларсиз кечади, баъзилар қон босими юқорилигини узоқ йиллар давомида билмаслиги мумкин.\nТана аъзоларимиз ишини асаб тизимининг маркази бўлмиш бош мия бошқаради. Мисол учун, юрак бир кеча-кундузда юз минг марта қисқариб, тўққиз минг литр қонни ўзидан ўтказиб, танага ҳайдайди. Ҳар қандай ташқи таъсир миядан сўнг, энг олдин, юракка таъсир кўрсатади. Киши ташқи муҳит, турмуш икир-чикирларига таъсирчан бўлгани сари тананинг касалликка қаршилик кучи камая боради. Асабийлашганда, ҳис-ҳаяжонга берилганда юрак уриши тезлашади, зўриқади. Мазкур ҳолатлар қон босимининг кўтарилишига сабаб бўлади. Бир оздан сўнг яна асл ҳолига қайтади, бу меъёр ҳисобланади. Лекин баъзиларда қон босими аслига қайтмайди, узоқ вақт давомида меъёрдан юқори бўлади, бу хафақон касаллигидан далолат беради.\nКасаллик белгилари бош оғришида, айниқса, энса қисмда қўзғалувчанлик, тез жаҳл чиқиши, уйқунинг бузилиши ва иш қобилиятининг пасайишида намоён бўлади. Баъзан бурундан қон кетиши ҳам мумкин. Ўрта ва оғир даражадаги артериал гипертонияда беморлар юрак соҳасидаги оғриқ, юракнинг тез уриб кетиши, юрак ритмининг бузилиши, бош айланиши, эслаб қолиш ва кўриш қобилиятининг пасайишидан шикоят қиладилар. Агар орада бир ҳафта ўтказиб, уч марта ўлчанганда қон босими ҳар гал 140/90 дан баланд бўлса, гипертония ҳақида фикр юритиш мумкин. Бу касаллик асоратлари билан хавфли ҳисобланади. Касаллик асоратларига миокард инфаркти, бош мияга қон қуйилиши (инсулт), буйрак етишмовчилиги, қон томир деворининг қатламсимон кенгайиб ёрилиши, кўз тўр пардаси шикастланиши, юракнинг бузилиши, сурункали юрак етишмовчилиги киради. Ортиқча вазнни, йўқотиш, истеъмол қилинаётган ош тузи кунлик миқдорини камайтириш керак. Буғда пиширилган карам дўлма, сабзи, лавлаги, йирик тортилган ундан ёпилган нон, сузма, творог, пишлоқ, тухум, нўхат, ловия, картошка, қовоқ, қуритилган меваларни ейиш тавсия этилади. Кекса ва юрак фаолияти бузилган кишиларнинг ўсимлик мойлари, масалан, кунгабоқар, маккажўхори ва пахта ёғи истеъмол қилиши мақсадга мувофиқ.\nИнтернет манбалари асосида Сайдулло ИСМОИЛОВ тайёрлади.


Экзосайёрада сув буғи аниқланди. Буни ҳаёт нишонаси дейиш мумкинми? » Ўзбекистон янгиликлари – Zamin.uz\n13 сентябрь 2019, 16:18\nУшбу экзосайёра ўз юлдузига нисбатан «яшаш муҳити» деб номланадиган масофада жойлашгани унда сувнинг суюқ ҳолда бўлишини тақозо қиладиган омиллардан биридир. Суюқ сув мавжудлиги эса муайян осмон жисмида ҳаёт юзага келиши учун энг асосий шартлардан бири ҳисобланади. K2-18b’да сув буғи аниқлангани унда сув суюқ ҳолатда мавжудлигига тўғридан тўғри ишора ҳисобланади. Албатта, K2-18b’да ҳаёт мавжуд бўлиши эҳтимолини бошқа айрим омиллар кескин пасайтириб юборган; бироқ олинган натижа, яъни экзосайёрада сув буғининг мавжудлиги бошқа бир фундаментал масала юзасидан саволларга ойдинлик киритиши кутилмоқда.\nМасала шундаки, ҳозирда бизга маълум осмон жисмлари орасида фақат Ер сайёрасидагина сув суюқ ҳолда мавжуд бўлиб, унинг ҳар учала агрегат ҳолатида бўла олиши ва табиатда сувнинг айланиши ҳодисаси бошқа сайёраларда кузатилмайди. Шу жиҳатга кўра бутун коинотда Ер ноёб сайёра бўлса керак деган фикр мавжуд. Агар башарти K2-18b’да сув буғи аниқланган экан, демак Еримиз бу жиҳатдан ноёб сайёра бўлмаслиги катта эҳтимол.\nЭслатиб ўтамиз, K2-18b сайёраси 2015 йилда Кеплер телескопининг иккинчи миссияси давомида аниқланган эди (шу сабабли ҳам унинг номида K2 деган жойи бор). Олимлар унинг 2016–2017 йилларга оид «Хаббл» орқали олинган тасвирларини махсус компьютер дастури воситасида фильтрлаб ўрганиб чиққан. Тадқиқотчилар, шунингдек, ушбу сайёра атмосферасида яна метан ва азот газлари ҳам мавжудлигига ишора берувчи белгиларга дуч келганини айтган бўлса-да, бироқ бу ҳали исботланмаган факт эканини ва бу борада кейинги тадқиқотлар аниқлик киритишини таъкидлаб ўтган.\nШунингдек, бу ва бу каби сайёралар борасидаги янги ва янада аниқроқ маълумотларни яқин йилларда коинотга чиқарилиши кутилаётган космик телескопларнинг янги авлоди, хусусан, «Жеймс Уэбб» телескопи тақдим этишига ҳам ишонч билдирилган. Шунингдек, экзосайёраларни тадқиқ қилишда 2028 йилда учирилиши режалаштирилган ARIEL лойиҳаси ҳам катта туртки бериши кутилмоқда. Унга кўра, мингта Ерга ўхшаш экзосайёра синчиклаб кузатилади.\nЯнгиликлар » Дунё » Экзосайёрада сув буғи аниқланди. Буни ҳаёт нишонаси дейиш мумкинми?\n18:57 Ҳалокатли тўқнашув натижасида вужудга келган илк экзосайёра топилди\n16:53 Темир булутли сайёра топилди


ЎзА - Ўзбекистон ва Қозоғистон ҳамкорлигида Аҳмад Яссавий ҳақида фильм суратга олинади\n22.12.2019 Чоп этиш версияси\nЎзбекистон ва Қозоғистон ҳамкорлигида Аҳмад Яссавий ҳақида фильм суратга олинади\nБугун “Ўзбеккино” Миллий агентлигида Қозоғистон маданият ва спорт вазири Актоти Раимкулова ҳамда “Ўзбеккино” Миллий агентлиги Бош директори Фирдавс Абдухолиқов ўртасида ҳамкорлик алоқалари хусусида учрашув бўлиб ўтди.\nУчрашувда ХII асрда Марказий Осиёда пайдо бўлган яссавия тариқатининг асосчиси Хожа Аҳмад Яссавий ҳақида ҳамкорликда фильм суратга олишга келишилди.\nШунингдек, 2020 йилнинг бошида Қозоғистонда ўтказилиши мўлжалланаётган “Ўзбек киноси кунлари”, хусусан, фильмлар намойиши бўйича ҳам келишувга эришилди.\nУшбу фильм Ўзбекистон ва Қозоғистон ҳамкорлиги тарихида ноёб воқеа сифатида қардошлик муносабатларини янги босқичга олиб чиқишда муҳим аҳамият касб этиши кутилмоқда.\nАктоти Раимкулова “Ўзбеккино” Миллий агентлиги Бош директори Фирдавс Абдухолиқов бошчилигида олиб борилаётган ишлар, янги лойиҳалар билан танишди.\n“Ўзбекистон Республикаси Президентининг мамлакатларимиз ўртасидаги дўстлик ва стратегик шериклик муносабатларини янада мустаҳкамлаш борасида олиб бораётган сиёсати бизни лол қолдиради. Мен мамлакатингиз билан маданий алоқалар олиб боришдан жуда хурсандман. Ўйлайманки, кино соҳасида ҳамкорликда амалий ишларни олиб борсак, бу иккала давлат учун ҳам манфаатлидир”, – деди Қозоғистон маданият ва спорт вазири Актоти Раимкулова.\n“2020 йилда Қозоғистонда “Ўзбек киноси кунлари” ўтказилиши ҳудудлар ўртасидаги кино соҳасидаги ҳамкорликни сифат жиҳатдан янги босқичга олиб чиқади деб ўйлайман, – қўшимча қилди Қозоғистон маданият ва спорт вазири, – икки мамлакат кино индустрияси раҳбарлари ва киноижодкорларнинг бундай бирлашуви албатта бесамар кетмаслиги керак”.\n“Қозоғистон киноижодкорлари томонидан суратга олинаётган фильмлар бугунги кунда кўплаб халқаро фестивалларда юқори ўринларда эътироф этилмоқда. Дўстона муносабатларни мустаҳкамлашда Ўзбекистон-Қозоғистон киноижодкорларининг бирлашуви муҳим аҳамият касб этади. Зеро, кино санъати орқали ўзаро манфаатли алоқаларни йўлга қўйиш, билим ва тажриба алмашиш мумкин. Бу эса сифатли киноларимизни кўпайишига, халқларимиз янада яқин бўлишига хизмат қилади”, дейди “Ўзбеккино” раҳбари.\nУчрашув сўнггида Актоти Раимкулова “Ўзбеккино” Миллий агентлиги қошидаги “Кино санъати” музейига ўз эсдалик совғасини топширди. Фирдавс Адбухолиқов ҳам ўз навбатида ўзининг “Ўзбекистон маданий мероси дунё тўпламларида” деб номланган 10 жилдлик асарларини (китобларини) Қозоғистон маданият ва спорт ишлари вазирига совға сифатида тақдим этди.\n“Мамлакатингизнинг бой тарихи билан танишиш, бетакрор урф-одат ва анъаналарини ўрганиш, меъморий ёдгорликлари мисолида асрий тамаддун ютуқларидан баҳраманд бўлиш истагида эдим. Ушбу китобларингиз билан мени бениҳоя шод этдингиз,” – дея Актоти Раимкулова ўз миннатдорчилигини билдирди.\nБугунги кунда икки давлат ўртасидаги маданий алоқалар тобора мустаҳкамланиб бормоқда.\nТурли йирик тадбирларнинг ўтказилиши халқларимиз ўртасидаги ҳамкорликни мустаҳкамлаб, азалий дўстлик ришталарини улуғлашдек муштарак мақсадларга эришишида муҳим ўрин тутмоқда. Бугунги учрашув ҳам шу ҳамкорлик анъаналарининг давоми бўлди.\n“Ўзбеккино“ Миллий агентлиги ахборот хизмати


этди, деб ёзади «Focus» портали. Дешпегель «2+2+4» формуласи бўйича озишни таклиф қилмоқда. Бунда одам дастлабки икки кун кардио машғулот, ...\nташкил этган. Соғлиги билан боғлиқ жиддий муаммоларга дуч келгач озишдан ўзга чораси қолмаган. Горман кам углевод ва кўп ёғдан иборат кетоген ... вазндан қутулишга муваффақ бўлган. Америкаликнинг таъкидлашича, озишда энг муҳими – ўзига бўлган ишонч. У озишни хоҳловчиларга умри давомида ...\nжисмоний машқларни бажаришга вақти йўқлар учун озишнинг олти усулини маълум қилди, деб ёзади «Россия газетаси». Таомномада оқсилга бой маҳсулотларни кўпайтириш орқали ортиқча вазндан қутулиш ... эмас, ёнғоқ, тофу, уруғ, дуккаклилар ҳақида кетмоқда. Шунингдек, озишни хоҳловчилар ширин ичимликлардан бош тортиши шарт. Уларнинг таркибида ...\nБунда қатъий парҳез ёки турмуш тарзини буткул ўзгартириш талаб этилмаган.\nкефир уйқуни яхшилайди ҳамда машғулот самарадорлигини оширади. озишга ёрдам берувчи ичимликлар рўйхатига экспертлар мойчечак чойини ҳам ... Буларнинг бари вазн ташлашга ёрдам беради. Шубҳасиз, озиш учун универсал ичимлик оддий сув саналади. У алмашинув жараёнларини ...\nтўғри овқатланиш қоидалари тўғрисида гапирадиган бўлиб қолди. Илгари озиш учун спортзалга қатна, соғлом бўлиш учун фитнесга бор дейишарди. Бугун ... шу ва бошқа сабабларга кўра тўғри овқатланишга қарор қилишади. озишга бўлган мотивацияни ошириш, шу билан бирга, билимингизни сал бўлса-да ...\nэса ортиқча вазнга эга одам учун калорияни фаол сарфлаш натижасида озишга ёрдам беришини англатади. Қолаверса, ош тузининг кунлик танаввул ...\nсақлаш вазирлиги томонидан бугун, 13 апрель куни шанба «Соғлом озиш куни» оммавий тадбирлари доирасида 5 километр масофага фаол юриш ва ...\n«Маза қилиб енг ва ...озинг»\nсеминарда иштирокчилар тўғри овқатланишга одатланиш, ўзларида озишга бўлган иродани шакллантириш, нонушта, тушлик ва кечки овқатланишни ... ва кечки овқатланишни тўғри ташкил қилиш, қандай қилиб хавфсиз озиш ва натижаларни «ушлаб қолиш», ишхонада тўғри овқатланиш, самарали ...


Украина Миллий Фанлар академиясининг делегацияси Ўзбекистонда бўлди\n19:01 / 04.05.2017\nУкраина Миллий Фанлар академиясининг Украин тили институти директори, профессор Павел Гриценко раҳбарлигидаги делегация Ўзбекистоннинг қатор вазирлик ва идораларида музокаралар ўтказди. Бу ҳақда ЎзА хабар бермоқда.\nЎзбекистон Республикаси Фанлар академияси вицепрезиденти Баҳром Абдуҳалимов билан учрашувда Ўзбекистон билан Украина ўртасидаги ҳамкорлик кўплаб соҳалар қатори илм-фан ва таълим йўналишида ҳам изчил ривожланаётгани таъкидланди. Бунда икки мамлакат ўртасида имзоланган 140 дан зиёд ҳужжат ҳуқуқий асос бўлмоқда. Фан ва таълим муассасалари ўртасидаги ҳамкорликни янада кенгайтиришга алоҳида эътибор қаратилмоқда.\nУкраина делегациясининг Ўзбекистонга ташрифи доирасида Алишер Навоий номидаги Тошкент давлат ўзбек тили ва адабиёти университетида Алишер Навоийнинг украин тилига таржима қилинган “Фарҳод ва Ширин” достони тақдимоти бўлди.


Боғчада овқат учун ажратилган пулни кўмир сотиб олиш учун ишлатишга мажбур бўлишмоқда\n17:35 / 22.02.2017\n“Самаркандский вестник” нашрида Самарқанд вилояти Оқдарё тумани, Бошдархон маҳалласида жойлашган 19-рақамли мактабгача таълим муассасасининг абгор аҳволи ҳақида мақола нашр этилди.\nМақолада айтилишича, мактабгача таълим муассасаси 120 ўринга мўлжалланган, аммо унда ҳозирги кунда 55 нафар бола тарбияланмоқда. Чунки, бу ерда зарур шарт-шароитлар муҳайё қилинмаган.\nМуаллиф боғча ҳудудида олинган бир неча суратларни намойиш қилган.\nМуассаса биноси 1976 йилда қурилган бўлиб, кўринишидан кўп йиллардан бери таъмирланмаган. Канализация тизимига уланмаган бу бино табиий газ билан ҳам таъминланмаган, унда юз ва қўл ювиш учун шароитлар йўқ.\nБоғча мудираси Дилрабо Ҳамидованинг айтишича, мактабгача таълим муассасаси жорий мавсум учун тегишли ташкилотларга кўмир сўраб мурожаат қилган, бироқ бу мурожаат тушунарсиз сабабларга кўра қондирилмаган. Шу туфайли муассасаса ҳисобига озиқ-овқат учун ўтказилган маблағлар ҳисобидан кўмир ҳам сотиб олишга тўғри келмоқда.


Тест: 5 сонияда суратдаги ғайритабиийликни топа оласизми?\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Тест: 5 сонияда суратдаги ғайритабиийликни топа оласизми?\t13:22, 11 октябрь 2016\tБолалигимизда диққат ва тасаввурни ривожлантириш учун ёрқин суратлардан, мантиқий ребуслардан фойдаланганмиз. Ўшанда барча ахборотларни бирпасда қабул қилиб, тезда ёдлаб олганмиз.\nЎзингизни етти ёшли болакай деб тасаввур қилиб, 5 сонияда қуйидаги суратларда мавжуд бўлган хатоларни топинг. Топа олмасангиз фото устига босинг.\nСувлоқ атрофида зебралар ўтлаб юрибди. Хато қаерда?\nТўнка устида ўтирган оддий тўтиқушми ёки..?\nСуратдаги қизларнинг сони нечта?\nСуратдаги хатони топинг.\nБу йигитга нима бўлган?\nДиққатингизни жамлаб, барча майда-чуйда деталларга эътиборли бўлинг.\nДиққат, диққат! "Даракчи"нинг Telegram’даги расмий каналига аъзо бўлиб, янгиликлардан баҳраманд бўлинг! #Савол-жавоб


Партия кўмаги билан яна бир ҳунарманд фаолиятини кенгайтириб, янги иш ўринларини яратадиган бўлди\nЎзбекистон “Миллий тикланиш” демократик партияси сайловолди Платформасида юксак эстетик қимматга эга бўлиб келган миллий ҳунармандчилик турларини рағбатлантириш, қайта тиклаш ва ривожлантириш, қадимги бадиий-ҳунармандлик мактабларининг анъаналарини сақлаб қолиш партиянинг муҳим вазифалардан этиб белгиланган.\nЯқинда партия аъзолари, Чимбой туманида истиқомат қилиб келаётган машҳур ота-бола ҳунармандлар, заргарлик, кулолчилик, рассомчилик ҳамда ҳайкалтарошлик билан шуғулланиб келаётган Дарибай ҳамда Адил Тажимуратовлар партия туман Кенгашига ёрдам сўраб мурожаат қилди. Мурожаатда улар фаолиятларини янада кенгайтирмоқчи эканлиги, аммо бунинг учун банкдан кредит олишда муаммоларга дуч келинаётганлиги баён қилинган.\nУшбу мурожаатни ўрганиб чиққан партия вакиллари ҳунарманд билан маслаҳатлашган ҳолда Олий Мажлис ҳузуридаги жамоат фонди “Ҳаракатлар стратегияси, “Фаол инвестициялар ва ижтимоий ривожланиш йили” Давлат дастури ижросида ННТлар фаоллигини қўллаб-қувватлаш” мавзусида Давлат грантлари ажратиш учун эълон қилган танловда иштирок этишга қарор қилади ҳамда партия Чимбой туман кенгаши ва партия Нукус шаҳар Кенгаши раиси Айзада Нурумбетованинг бевосита раҳбарлигида лойиҳа ишлаб чиқилиб, танловда иштирок этиш учун юборилади. Натижада ушбу лойиҳа танловда ғолиб деб топилиб, ҳунарманд Дарибай Тажимуратовга 30 миллион сўм ажратиладиган бўлди.\nШу ўринда таъкидлаш жоизки, ушбу ота-бола ҳунармандлар тайёрлаган ҳунармандчилик маҳсулотлари харидоргир бўлиб, нафақат Чимбой тумани балки Ўзбекистон Республикаси бўйлаб анча машҳур ҳисобланади. Улар тайёрлаган қорақалпоқ халқининг миллий тақинчоқлари бўлган, мунчоқлар, саўкеле, кўкрак безакларидан ҳайкал, шартуйме, ўнгирмунчоқ, қўл безакларидан билагузук билан узуклардан Республикамиздаги деярли барча театрлар ва фольклор ансамбллари актёр ва раққосалари фойдаланиб келмоқда.\nШунингдек, улар ўз маҳсулотлари билан кўплаб кўргазмаларда иштирок этиб, туманга ташриф буюрган туристларда ҳам катта қизиқиш ўйғотиб келмоқда.\n- Ўз фаолиятимни янада кенгайтириш учун банкга мурожаат қилиб, кредит ола ололмаётгандим дейди ҳунарманд, Дарибай Тажимуратов. Бу борада партиямиз вакиллари ёрдамга келишди. Яъни улар кредит олишдан ҳам яхшироқ бўлган юқоридаги танловда иштирок этиш таклифини билдиришди ҳамда бевосита ёрдам беришини айтишди. Мана бугун ушбу танловда лойиҳам ғолиб деб топилди. Энди бемалол фаолиятимни кенгайтирсам бўлади. Партия вакилларига эса катта миннатдорчилик билдираман.\nШу тариқа бевосита партия кўмаги билан яна битта ҳунарманд ўз фаолиятини кенгайтириб, қўшимча иш ўринларини яратадиган бўлди.\nЎзМТДП ҚР кенгаши матбуот котиби